Srikandi-Srikandi Dalam Sejarah, Lagenda Dan Mitos Bangsa Melayu

Dalam sejarah dan penulisan manuskrip dan hikayat Melayu, kedudukan wanita Melayu pelbagai. Kebanyakan mereka menduduki kedudukan yang hebat dalam sejarah masyarakat Melayu. Artikel ini menyenaraikan sekurang-kurangnya 30 orang individu dan tokoh wanita yang hebat dalam sejarah, lagenda dan mitos bangsa Melayu.

1. Puteri Syahrul Bariyah (mitos)

Beliau diceritakan dalam Kitab Sulalatus-Salatin sebagai puteri Raja Kida Hindi yang dikahwinkan dengan Raja Iskandar dari Rom. Kitab Sulalatus-Salatin menceritakan perihalnya sebagai seorang wanita yang amat cantik parasnya, selain seorang yang bijaksana dan baik akhlaknya. Daripada keturunan mereka berdualah lahirnya keturunan Raja-Raja Melayu.

2. Sitti Malangkik (Sejarah / mitos)

Beliau diceritakan dalam Kitab Tuhfat al-Nafis sebagai seorang Ratu Bugis dan ibu segala keturunan Raja-Raja Bugis. Tuhfat al-Nafis juga menyebut dakwaan bahawa Ratu Bugis tersebut bersusur galur daripada keturunan Ratu Balqis pada zaman Nabi Sulaiman. Daripada keturunan Ratu Bugis ini jugalah lahirnya nenek moyang kelima-lima orang putera Bugis bersaudara yang mengasaskan Dinasti Yang Dipertuan Muda Bugis dalam Kesultanan Johor.

3. Fatimah binti Maimun (Sejarah)

Beliau dipercayai seorang pendakwah wanita Islam yang terawal di Kepulauan Jawa. Kuburnya yang terletak di Kota Gresik, Jawa Timur tercatat dalam bahasa Arab tulisan kaligrafi Kufi bahawa beliau dikuburkan pada tahun 475 Hijrah (1082 Masihi). Oleh itu, kuburnya bukan sahaja antara kubur Islam tertua yang masih wujud di Alam Melayu sehingga kini bahkan kuburnya juga menjadi petanda kedatangan awal agama Islam di Kepulauan Jawa.

4. Sultanah Nahrasiyah Rawangsa Khadiyu (Sejarah)

Baginda merupakan Sultanah dalam Kesultanan Samudera-Pasai yang memerintah sekitar awal abad ke-15. Baginda berketurunan Sultan Malikus Soleh, pengasas Kesultanan Samudera-Pasai.

5. Puteri Hang Li Po (Sejarah / mitos?)

Dalam Kitab Sulalatus-Salatin, beliau diceritakan sebagai puteri kepada Maharaja China yang dikahwinkan dengan Sultan Mansur Shah Melaka atas hubungan diplomatik.

6. Tun Kudu (sejarah)

Tun Kudu merupakan anak kepada Bendahara Seri Wak Raja, adik kepada Tun Perak dan juga permaisuri kepada Sultan Muzaffar Shah dalam Kesultanan Melaka. Dalam Kitab Sulalatus-Salatin, walaupun beliau diceraikan oleh Sultan Muzaffar Shah untuk dikahwinkan dengan seorang pembesarnya, Tun Ali, perkahwinan tersebut telah menyelesaikan konflik dalaman istana antara Tun Ali dengan Tun Perak. Ini kerana disebabkan Tun Ali dilantik sebagai Bendahara, Tun Perak telah menentang perlantikan tersebut. Walau bagaimanapun, selepas perkahwinan tersebut berlangsung, Tun Ali dengan rela menyerahkan kedudukannya sebagai Bendahara kepada abang iparnya, Tun Perak dan hubungan antara mereka berdua pulih kembali.

7. Tun Teja (Sejarah)

Tun Teja merupakan anak kepada Bendahara Pahang yang cantik rupa parasnya tetapi dipaksa berkahwin dengan Sultan Mahmud Shah, Sultan Melaka terakhir yang agak buruk reputasinya dalam Sejarah Melayu sebagai seorang “kaki perempuan.” Tun Teja diceritakan dalam Hikayat Hang Tuah sebagai seorang bermaruah tinggi dan tidak gilakan harta dan pangkat.

8. Tun Fatimah (Sejarah)

Beliau merupakan anak kepada Bendahara Tun Mutahir yang juga sangat cantik paras rupanya tetapi beliau terpaksa berkahwin dengan Sultan Mahmud Melaka selepas ahli keluarganya dihukum bunuh termasuklah bapa dan suaminya kerana mereka difitnah oleh mereka yang ingin menggulingkan mereka selain dendam Sultan Mahmud kepada Tun Mutahir kerana tidak mengahwinkan anaknya dengan baginda. Kitab Sulalatus-Salatin menceritakan bahawa Tun Fatimah memberi syarat perjanjian kepada suaminya, Sultan Mahmud bahawa anak baginda yang dikandungnya itu nanti mestilah ditabalkan sebagai pewaris takhta baginda. Sultan Mahmud mengotakakan janji tersebut dengan menabalkan putera mereka, Raja Ali sebagai pewaris takhta baginda. Raja Ali inilah yang meneruskan legasi Kesultanan Melaka sebagai sultan pertama dalam Kesultanan Johor dengan gelaran Sultan Alauddin Riayat Shah II.

9. Puteri Gunung Ledang (lagenda)
Beliau juga adalah wanita kegilaan Sultan Mahmud Shah kerana khabar kecantikannya sehingga baginda mengutuskan utusan diraja untuk meminang puteri tersebut di Gunung Ledang. Kitab Sulalatus-Salatin menceritakan bahawa segala permintaan puteri tersebut yang pelik-pelik belaka dapat dipenuhi oleh Sultan Mahmud tetapi peminangan tersebut tidak dapat diteruskan disebabkan satu permintaan puteri tersebut tidak dapat dipenuhi oleh baginda iaitu darah putera baginda sendiri.

10. Paduka Cik Siti Wan Kembang (Sejarah)

Dalam Hikayat Seri Kelantan, baginda ialah seorang raja wanita yang pernah memerintah negeri Kelantan sekitar awal abad ke-17. Baginda merupakan puteri kepada Sultan Ahmad, pemerintah negeri Kelantan. Sepanjang pentadbirannya, negeri Kelantan telah berkembang maju dalam sektor pertanian dan juga perdagangan. Baginda gemar memelihara seekor kijang sehingga dijadikan gambar kijang terukir pada setiap mata wang negeri. Sehingga ke hari ini, kijang merupakan lambang kerajaan negeri Kelantan.

11. Puteri Saadong (Sejarah)

Baginda merupakan puteri kepada Raja Layor, Raja Jembal, dan juga anak angkat kepada Cik Siti Wan Kembang. Selepas kemangkatan Cik Siti Wan Kembang, baginda menaiki takhta daripada tahun 1667 sehingga tahun 1671. Baginda merupakan raja wanita terakhir yang pernah memerintah Kelantan. Baginda berkahwin dengan Raja Abdullah, Raja Jembal.

12-15. Ratu-Ratu Pelangi (Sejarah)

Dalam Kitab Sejarah Kerajaan Melayu Patani, Ratu-Ratu Pelangi ialah empat orang ratu yang pernah memerintah Kerajaan Patani daripada tahun 1584 sehingga tahun 1649. Tiga orang daripada mereka ialah puteri-puteri kepada Sultan Patani, Sultan Bahadur Shah, manakala seorang lagi ialah puteri kepada salah seorang daripada mereka. Mereka digelar Ratu-Ratu Pelangi kerana nama mereka berdasarkan warna. Setelah kemangkatan Sultan Bahadur Shah, disebabkan ketiadaan waris putera, maka Kerajaan Patani mula diperintah oleh tiga orang puteri baginda. Puteri pertama yang menaiki takhta ialah kakanda mereka yang sulung iaitu Raja Hijau. Baginda merupakan seorang ratu yang adil dan bijaksana. Sepanjang pentadbirannya, negeri Patani begitu masyhur dengan kesesakan pelabuhannya yang dikunjungi oleh para pedagang daripada pelbagai negera termasuklah daripada Eropah dan Jepun selain menjalin hubungan diplomatik dengan mereka. Perebutan kuasa-kuasa besar Eropah ketika itu untuk berdagang di pelabuhan Patani begitu sengit sehingga berlakunya peperangan antara mereka. Setelah kemangkatan Raja Hijau, adindanya Raja Biru menggantikan takhtanya. Sepanjang pentadbiran baginda pula, negeri Patani amat maju dengan sistem pengairannya. Selepas kemangkatan Raja Biru, adindanya yang bongsu, Raja Ungu pula menggantikan takhtanya. Semasa pemerintahan baginda, serangan daripada Siam berjaya dipatahkan. Setelah kemangkatan Raja Ungu, puterinya, Raja Kuning menggantikan takhta bondanya sehinggalah kemangkatannya. Sepanjang pemerintahan Ratu-Ratu Pelangi, pertahanan Kerajaan Patani begitu ‘kebal’ daripada serangan musuh yang bertubi-tubi menyerang Patani terutamanya daripada Siam dan pada zaman pemerintahan mereka jugalah Kerajaan Melayu Patani mencapai zaman kegemilangannya.

16. Laksamana Keumalahayati (Sejarah)

Beliau merupakan satu-satunya wanita Melayu yang pernah memegang jawatan Laksamana dalam sejarah bangsa Melayu. Sepertimana yang kita ketahui, antara Laksamana yang masyhur dalam sejarah Tanah Melayu ialah Laksamana Hang Tuah dan Laksamana Tun Abdul Jamil. Antara tugas utama seorang Laksamana ialah bertanggungjawab menjaga pelabuhan dan sempadan lautan. Keumalahayati merupakan seorang Laksamana wanita dalam Kesultanan Aceh yang dilantik ketika zaman pemerintahan Sultan Alauddin Riayat Shah al-Mukammil sekitar akhir abad ke-17 dan awal abad ke-18. Beliau sendiri berketurunan Sultan Aceh dan Laksamana Aceh. Ketika pentadbirannya, beliau berjaya memimpin pasukan tentera Aceh yang terdiri daripada wanita dan lelaki Aceh mengalahkan bala tentera Portugis dan Belanda daripada menguasai pelabuhan Aceh.

17-20. Sultanah-Sultanah Aceh (Sejarah)

Jika dalam sejarah Kerajaan Melayu Patani memiliki Ratu-Ratu Pelangi, dalam sejarah Kesultanan Melayu Aceh pula terdapat Sultanah-Sultanah Aceh. Mereka adalah empat orang sultanah yang pernah memerintah Kesultanan Aceh selama 58 tahun (1641-1699) secara berturut-turut. Semuanya bermula apabila kemangkatan Sultan Iskandar Muda Thani pada tahun 1641 tidak meninggalkan seorangpun zuriat. Oleh sebab itu, atas sokongan seorang ulama Aceh ketika itu iaitu Shaykh Nuruddin al-Raniri, maka puteri kepada Sultan Iskandar Muda yang juga permaisuri kepada Sultan Iskandar Muda Thani ditabalkan sebagai Sultanah Aceh dengan gelaran Sultanah Safiyatuddin Tajul Alam. Baginda seorang yang berpengetahuan luas kerana baginda memperoleh pendidikan daripada ulama-ulama Aceh di dalam istana sejak kecil dalam pelbagai bidang ilmu. Ketika pentadbirannya, baginda menumpukan kepada perkembangan bidang pendidikan, ekonomi, ketenteraan laut dan pengembangan agama Islam. Menurut Kitab Bustanus Salatin, baginda adalah seorang sultanah yang adil, dan Aceh sepanjang pemerintahannya aman dan makmur. Selepas kemangkatan baginda, baginda digantikan oleh Sultanah Naqiyatuddin Nurul Alam setalah ketiadaan seorangpun zuriat daripada sultanah sebelumnya. Ketika pentadbirannya, pentadbiran Aceh berpecah kepada 3 pusat pemerintahan autonomi yang dikenali sebagai Sagi. Selepas kemangkatannya, baginda digantikan oleh Sultanah Zaqiyatuddin Inayat Shah yang ditabalkan oleh ketiga-tiga ketua Sagi. Ketika pentadbirannya, selain kewujudan sistem pentadbiran Sagi, baginda telah membentuk satu majlis yang terdiri daripada 12 orang pegawai atau Orang Kaya untuk membantu pentadbirannya. Baginda kemudiannya digantikan pula oleh Sultanah Kamalat Zinatuddin Shah selepas kemangkatannya. Pada zaman pemerintahan baginda, pemerintahan Aceh mulai merudum disebabkan tentangan hebat daripada golongan yang mahukan pemerintahan kesultanan dikembalikan kepada kaum lelaki selain keluarnya fatwa dari Makkah ketika itu yang tidak menyokong pemerintahan wanita.

21. Mahsuri (Sejarah / lagenda)

Beliau merupakan seorang wanita yang terkenal dengan kecantikannya dan tinggi budi pekertinya yang tinggal bersama kedua-dua ibu bapanya di Pulau Langkawi, Kedah. Beliau berkahwin dengan Wan Darus dan dikurniakan seorang anak lelaki yang dinamakan Wan Hakim. Beliau dihukum bunuh oleh Penghulu Pulau Langkawi iaitu Dato’ Seri Pakerma Jaya Wan Yahya atas dakwaan bersekedudukan dengan lelaki asing ketika suaminya tiada di rumah akibat termakan fitnah dan hasutan isterinya sendiri. Semasa hukuman bunuh dijalankan, darah Mahsuri memancut berwarna putih menunjukkan bahawa beliau seorang yang benar dan suci. Sebelum mati, beliau bersumpah bahawa Pulau Langkawi akan sentiasa dalam keadaan huru-hara sehinggalah kelahiran keturunannya yang ketujuh. Anaknya, Wan Hakim berjaya diselamatkan dan dibawa oleh ayahnya keluar dari Pulau Langkawi. Sememangnya selepas kejadian tersebut, Pulau Langkawi sentiasa dilanda musibah bencana alam dan peperangan dipercayai keramat Mahsuri. Sekitar akhir tahun 1980-an, keturunan Mahsuri yang ketujuh, seorang budak perempuan dari Phuket, Thailand telah mendapat perhatian banyak media. Dikatakan peristiwa Mahsuri tersebut berlaku sekitar akhir abad ke-18.

22-23. Puteri Santubong dan Puteri Sejinjang (lagenda)

Mereka berdua diceritakan dalam dalam kisah lisan masyarakat Sarawak sebagai dua orang puteri yang sangat jelita dari kayangan yang turun ke bumi untuk mengembalikan keamanan di negeri Pasir Kuning dan Pasir Putih yang berjiran. Pemerintahan mereka berdua menjadikan kedua-dua negeri bertambah maju. Malangnya, setelah beberapa lama, terjadi pertikaian saudara antara mereka yang menyebabkan peperangan sengit antara kedua-dua pihak. Oleh sebab itu, mereka berdua disumpah menjadi gunung dan kepulauan yang mana sehingga kini wujudnya Gunung Santubong dan Pulau Kera di Sarawak.

24. Dang Anum (Sejarah)

Dalam Kitab Tuhfat al-Nafis, diceritakan bahawa sebab kemangkatan Sultan Mahmud Shah II Johor ketika sedang dijulang adalah kerana dibunuh oleh salah seorang hulubalangnya yang bernama Megat Seri Rama. Ini kerana Sultan Mahmud telah berlaku zalim dengan membunuh isterinya, Dang Anum, yang sedang sarat mengandung kerana beliau mengidam dan memakan seulas nangka yang akan dipersembahkan kepada baginda tanpa izin baginda. Diceritakan bahawa ketika Dang Anum dihukum bunuh dengan dibelah perutnya, mereka melihat bayi dalam kandungan tersebut sedang memakan seulas nangka tersebut. Kemangkatan Sultan Mahmud tanpa meninggalkan seorangpun waris menyebabkan berpindahnya takhta pemerintahan Kesultanan Johor daripada keturunan Kesultanan Melaka kepada keturunan Bendahara Johor. Oleh itu, kematian Dang Anum merupakan titik tolak berlakunya suatu perubahan yang besar dalam politik Kesultanan Johor.

25. Puteri Kesumba (Sejarah)

Berdasarkan Kitab Tuhfat al-Nafis, beliau ialah pewaris takhta Kerajaan Mempawah dan juga puteri kepada Sultan Zainuddin, pemerintah Kesultanan Matan. Beliau memerintah Kerajaan Mempawah bersama suaminya, Opu Daeng Menambun iaitu salah seorang daripada lima orang putera Bugis bersaudara.

26. Raja Hamidah (Sejarah)

Beliau yang juga dikenali sebagai Engku Puteri adalah kerabat diraja Kesultanan Riau-Lingga yang berpengaruh kuat dalam sejarah kesultanan tersebut. Beliau adalah puteri kepada Yamtuan Muda keempat iaitu Raja Haji fisabilillah dan juga kakanda tiri kepada Yamtuan Muda keenam iaitu Raja Jaafar. Beliau juga merupakan permaisuri kepada Sultan Mahmud Shah III Johor. Beliau seorang yang berpengetahuan luas, amat prihatin dengan kerabatnya dan seorang yang berpengaruh kuat dalam istana Kesultanan Johor dan Riau-Lingga kerana beliau bertanggungjawab menjaga Regalia kebesaran diraja yang menjadi simbol kuasa sultan. Tindakan kakandanya Yamtuan Muda Raja Jaafar menabalkan Tengku Abdul Rahman sebagai pengganti takhta ayahandanya, Sultan Mahmud tidak dipersetujui oleh Raja Hamidah kerana anakanda tirinya itu masih mempunyai kakanda tiri iaitu Tengku Hussein yang lebih layak menaiki takhta. Raja Hamidah telah bertindak melarikan Regalia diraja dan mempertahankannya daripada pihak Belanda yang cuba memecahbelahkan kerajaan Johor. Walau bagaimanapun, regalia tersebut akhirnya berjaya dirampas secara kekerasan oleh pihak Belanda untuk meneruskan pertabalan Tengku Abdul Rahman sebagai sultan. Pertabalan Tengku Hussein oleh pihak British di Singapura sebagai Sultan Johor yang baharu menyebabkan empayar Kerajaan Johor berpecah dua iaitu Kesultanan Johor dan Kesultanan Riau-Lingga.

27. Tengku Embong Fatimah (Sejarah)

Dalam Kitab Tuhfat al-Nafis, beliau merupakan puteri kepada Sultan Mahmud Muzafar Shah IV Johor dan juga isteri kepada Yamtuan Muda Johor terakhir ialah Raja Muhammad Yusuf. Setelah kemangkatan Sultan Sulaiman Badrul Alam Shah, Sultan Riau-Lingga, baginda tidak meninggalkan seorangpun waris. Oleh sebab itu, Tengku Fatimah sebagai cucunda saudara Almarhum Sultan Sulaiman dilantik sebagai pemangku sultan sementara sebelum beliau menabalkan puteranya sendiri, Tengku Abdul Rahman ibni Raja Muhammad Yusuf sebagai Sultan Riau-Lingga dengan gelaran Sultan Abdul Rahman Muazzam Shah.

28-30. Tiga orang wanita kerabat diraja Riau-Lingga (Sejarah)

Kesultanan Riau-Lingga melahirkan ramai cendikiawan dalam kalangan kerabat dirajanya seperti Raja Ali Haji. Dua orang puteri Raja Ali Haji iaitu Raja Safiyah dan Raja Kalthum serta adinda Raja Ali Haji iaitu Raja Saleha mereka bertiga merupakan penulis dan penyair. Antara karya penulisan syair yang mereka hasilkan seperti “Syair Kumbang Mengindera,” “Syair Saudagar Bodoh,” dan “Syair Abdul Muluk.”

Kesemua mereka adalah individu dan tokoh wanita yang masyhur dalam sejarah, lagenda dan mitos bangsa Melayu, bahkan mereka menjadi ikon sesuatu tempat dan sejarah. Mereka berperanan besar sebagai pemerintah yang ditaati, pembesar yang digeruni, bangsawan yang dihormati dan juga wanita biasa, ibu, isteri yang sentiasa memelihara kehormatan diri. Selain daripada memiliki rupa paras yang cantik, mereka juga disukai kerana kewarakan mereka, kebijaksanaan mereka, keberanian mereka dan sifat keperibadian mereka yang terpuji. Senarai di atas hanya menyebut sebahagian kecil sahaja wanita yang dirujuk daripada penulisan-penulisan manuskrip sejarah, lagenda dan mitos bangsa Melayu. Ramai lagi tidak dinyatakan dalam senarai di atas seperti Siti Zubaidah (Champa), Cut Nyak Dhien (Aceh), Tengku Tengah (Johor), Puteri Lindungan Bulan (Kedah) dan ramai lagi. Rujuk manuskrip Melayu dan penulisan-penulisan dalam senarai rujukan di bawah untuk mengetahui lebih ramai lagi tokoh-tokoh wanita dalam sejarah bangsa Melayu.

Walaupun dalam kisah mereka terdapat segelintir kecil yang dianiaya, tetapi penganiayaan mereka meninggalkan kesan yang besar terhadap perubahan politik kerajaan. Umpamanya Tun Kudu sanggup diceraikan oleh Sultan Muzafar Shah Melaka untuk dikahwinkan dengan Bendahara baginda menyebabkan konflik dalaman istana dalam kalangan pembesar dapat diselesaikan dengan cara baik. Tun Fatimah walaupun terpaksa berkahwin dengan Sultan Mahmud Melaka, namun tindakan protes beliau dengan menggugurkan kandungan setiap kali beliau hamil menyebabkan Sultan Mahmud berasa sangat menyesal dengan tindakannya. Selepas perjanjian bahawa putera baginda yang dikandungnya itu akan ditabalkan sebagai pewaris takhta baginda, maka baginda bersetuju dengan perjanjian tersebut dan Tun Fatimah tidak lagi menggugurkan kandungannya. Puteranya itu kemudiannya menjadi penyambung legasi Kesultanan Melaka yang musnah selepas itu dengan kebangkitan Kesultanan Johor di bawah pimpinannya. Pengorbanan Dang Anum dan Mahsuri sebagai wanita yang dianiaya sehingga menyebabkan berlakunya bencana alam yang luar biasa dan perubahan politik yang besar menandakan bahawa kematian mereka membawa pengaruh yang besar. Boleh jadi peristiwa-peristiwa ajaib dalam kisah mereka menandakan ‘karamah’ mereka sebagai seorang wanita yang suci tetapi dizalimi.

Kewibawaan kepimpinan Ratu-Ratu Pelangi, Cik Siti Wan Kembang, Sultanah-Sultanah Aceh dan Laksamana Keumalahayati dapat dilihat dengan kemajuan kerajaan masing-masing dalam hal keamanan, keselamatan, perdagangan, infrastruktur dan politik. Walaupun ketika pemerintahan sultanah-sultanah Aceh terdapat penentangan dalaman ketika itu berkenaan isu perlantikan wanita sebagai sultan, tetapi kita dapat lihat bahawa sepanjang hampir enam dekad Aceh di bawah pemerintahan keempat-empat sultanah tersebut, Aceh aman daripada ancaman-ancaman luar. Bukan semua rakyat Aceh menentang pemerintahan mereka, tetapi segolongan agamawan dan aristokrat yang mahukan pemerintahan dikembalikan kepada kaum lelaki. Bahkan, pemerintahan keempat-empat orang sultanah tersebut disokong oleh ulama seperti Shaykh Nuruddin al-Raniri dan Shaykh Abdul Rauf Singkel. Ketegasan Raja Hamidah pula dalam mempertahankan amanah dalam hal pemerintahan kerajaan amat dikagumi dalam sejarah.

Dakwaan sesetengah pihak terutamanya golongan feminis bahawa sepanjang sejarah bangsa Melayu kaum wanita sentiasa dipinggirkan dan ditindas adalah fitnah semata-mata. Tidak dapat dinafikan bahawa terdapatnya beberapa kes sebegitu dalam sejarah Melayu seperti ketika zaman pemerintahan dua orang Sultan Mahmud iaitu Sultan Mahmud Melaka dan Sultan Mahmud II Johor, tetapi kedua-dua orang sultan tersebut secara umumnya diketahui umum mempunyai reputasi buruk dari segi akhlak mereka. Golongan ini cuma menonjolkan beberapa kes penindasan wanita dalam sejarah Melayu tetapi menyembunyikan banyak lagi penulisan sejarah, lagenda dan mitos masyarakat Melayu berkenaan kehebatan individu-individu dan tokoh-tokoh wanita dalam kisah-kisah tersebut.

Selain individu-individu wanita yang disebutkan di atas, terdapat juga etnik Melayu yang adatnya bersifat matrilineal. Etnik Melayu Minang sememangnya amat dikenali sebagai etnik Melayu yang masih mengamalkan Adat Pepatih iaitu kaum wanita mereka mendapat lebih keistimewaan berbanding kaum lelaki dari segi pemberatan keturunan dan pewarisan harta pusaka. Selain etnik Melayu Patani dan Aceh yang mempunyai ramai pemerintah daripada kalangan wanita dalam sejarah mereka, etnik Melayu Bugis di negeri-negeri Bugis di Sulawesi juga masih diperintah oleh raja-raja wanita sehingga abad ke-19. Benarlah kata-kata “Tangan yang menghayun buaian itu mampu menggoncang dunia!”

Senarai Rujukan:

Haryati Hasan, “Isu-Isu Wanita dalam Manuskrip Melayu Abad ke-15 Hingga Abad ke-18,” dalam Jurnal Perspektif, Universiti Pendidikan Sultan Idris, Jil. 6, Bil. 1, 2014, hlm. 36-48.

Sulalatus Salatin, Sejarah Melayu (edisi pelajar), diselenggara oleh A. Samad Ahmad, Kuala Lumpur: Dewan Bahasa dan Pustaka, 2013.

Raja Ali Haji, diselia oleh Virginia Matheson Hooker, Tuhfat al-Nafis, Kuala Lumpur: Yayasan Karyawan dan Dewan Bahasa dan Pustaka, 1998.

Ibrahim Syukri, Sejarah Kerajaan Melayu Patani, Bangi, Selangor: Penerbit Universiti Kebangsaan Malaysia, 2005.

Andaya, B. W., “Gender, Islam and the Bugis Diaspora in Nineteenth and Twentieth-Century Riau,” dalam Sari, Vol. 21, ATMA, UKM, 2003.

Asna Husin, “Women and Shari’ah Law: Lessons from Aceh,” dalam Ar-Raniry, Universiti Islam Negeri (UIN) Ar-Raniry: International Journal of Islamic Studies, Jil. 2, No. 2, Dec 2015.

Ita Shamtasiyah Ahyat, “Muslim Women in Past and Present Governmental Leadership: Case of Rulers of The Sultanate of Aceh and The Fifth President of The Republic of Indonesia,” dalam Journal of Education and Learning, Vol. 8, No. 4, 2014, hlm. 309-316.

Mehmet Ozay, “Women as Rulers Phenomenon in Southeast Asian Islamic Society: The Queens of Aceh,” dalam World Journal of Islamic History and Civilization, Jil. 1, Bil. 3, 2011, hlm. 142-151.

Ismail Hanapiah, Mahsuri, Langkawi, Kedah: Tasik Langgun Enterprise, 2003.


Bagaimana Alam Semesta Ini Lahir?

Lebih kurang 13.7 bilion tahun yang lalu, terdapat sebutir primordial-atom (Atom awal, atom kuno) sekecil noktah. Tak tahu nak panggil apa atom tersebut. Atom tersebut adalah gabungan semua daya asas (fundamental forces) iaitu daya graviti, daya elektromagnet, daya kuat nuklear dan daya lemah nuklear. Juga dalam atom itu mengandungi segala bentuk tenaga, ruang dan benda. Benda ini semua diselaputi oleh ruang dan masa. Masa tidak bergerak (t=0). Pada masa itu, suhu sangat panas. Lebih panas daripada matahari, mungkin berbilion kali ganda. Tentulah neraka lebih panas.

Hukum sains dan matematik pada peringkat ini tidak dapat diaplikasikan dan hancur, serta manusia tidak mampu jejak perkara yang berlaku pada waktu sebelum atom kuno tersebut. God’s power indeed.

Pada kondisi panas itu, atom kuno tersebut mula berkembang dan membentuk beberapa kumpulan ‘black hole’ hasil gabungan tenaga segala hukum sains dan matematik tersebut. Kondisi ini mempunyai spekulatif dan perdebatan dalam kalangan saintis mengenai ‘What really happened back then’. Pada masa ini juga dikatakan hukum relativiti dan kuantum tidak dapat dibezakan dan bersatu. Pada masa ini saintis cuba untuk menyatukan relativiti dan kuantum yang pernah bersatu.

Pada Era Inflasi, suhu panas itu mula menurun sikit. Ruang dan masa mula berkembang (membengkok, menarik keluar). Daya-daya asas yang asalnya bersatu, mula ‘berpisah’ sedikit demi sedikit. Alam berkembang dengan sangat pantas kerana pelepasan tenaga yang cukup tinggi. Pada waktu ini, suhu panas menjadikan foton (zarah cahaya) menukarkan tenaga mereka kepada matter-antimatter, seterusnya meletup antara satu sama lain.

Atas sebab yang tidak diketahui, simetri pembentukan matter-antimatter berkecai. Maksudnya terdapat foton yang menghasilkan pasangan matter-matter, bukan matter-antimatter. Tahukah anda, yang satu foton inilah yang menghasilkan alam semesta yang kita lihat sekarang. Kalau pembentukan anti-simetri ini tidak berlaku, alam ini hanyalah dipenuhi dengan cahaya untuk selama-lamanya.

Dalam tempoh masa tertentu, akhirnya neutron dan proton berkumpul antara satu sama lain lalu membentuk nukleus. Pada waktu panas itu, elektron bergerak laju melanggar nukleus tersebut. Apabila suhu mula sejuk, elektron semakin perlahan. Apabila ia menghampiri nuklues, ia membentuk atom moden. Atom ini telah membentuk elemen ringan seperti hidrogen, helium dan litium.

Pada berbilion tahun berikutnya, suhu semakin sejuk, zarah mula tertarik pada suatu kawasan yang mempunyai graviti yang tinggi. Pada masa itulah galaksi mula terbentuk. Setiap galaksi mempunyai berbilion bintang. Setiap bintang telah menjalani peroses gabungan termonuklear. Setiap bintang itu juga yang mencapai suhu dan tekanan lebih hebat daripada matahari telah membentuk elemen-elemen berat, termasuk elemen yang mencipta planet bumi serta kehidupannya.

Pada tempoh masa tertentu, terdapat bintang-bintang yang meletup lalu elemennya bertebaran dan membentuk galaksi baru. Seterusnya, terhasillah bumi yang ditakdirkan berada pada kedudukan yang stabil dengan matahari. Apabila ia hampir sedikit dengan matahari, laut akan tersejat, apabila jauh sedikit, bumi akan beku. Jadi, kita tahu, jarak yang dekat dan jauh dari matahari tidak sesuai untuk kehidupan. Maka, bumi pun tercipta.

Selepas itu, ini budak biologi dan genetik punya cerita. Tetapi, kalau dihabiskan cerita, kehidupan di bumi bermula dari sel tunggal gabungan beberapa elemen dari alam semesta. I know geneticist have their own debate regarding on this.

Ada soalan?
– Zamir Mohyedin –


Insiden Kemalangan Udara Terburuk Dalam Sejarah

Pengangkutan udara merupakan pencapaian terhebat manusiawi. Ini kerana ia membuka dunia seluas-luasnya kepada manusia untuk pergi dan balik ke sesuatu tempat dalam masa beberapa jam. Tetapi di sebalik hakikat ia lebih selamat daripada pengangkutan-pengangkutan lain, terdapat beberapa insiden kemalangan udara terburuk pernah direkodkan dalam sejarah.

Sehingga hari ini, insiden 11 September masih dianggap sebagai insiden kemalangan udara terburuk dalam sejarah. Pada hari itu, empat buah pesawat komersial dirampas oleh pengganas di mana tiga daripadanya mengenai bangunan Pusat Perdagangan Dunia (WTC) dan Pentagon. Sementara satu lagi pesawat terhempas di Pennsylvania selepas penumpang bergelut dengan pengganas dalam kapal terbang. Serαngan ini menyaksikan lebih 3,000 orang terbμnuh. Ia juga dijadikan alasan oleh Amerika Syarikat untuk menyerang Afghanistan beberapa minggu kemudian.

Insiden ini dianggap insiden terburuk kemalangan udara bukan keganasan dalam sejarah. Perlanggaran dua pesawat KLM dan Pan Am di landasan Lapangan Terbang Tenerife menyaksikan 600 orang terbμnuh. Gangguan radio dan kabus tebal mengakibatkan pesawat KLM cuba berlepas tatkala pesawat Pan Am masih berada di landasan. Semua penumpang KLM dan sebahagian penumpang Pan Am disahkan terbμnuh. Hanya 61 orang sahaja yang terselamat dalam insiden tersebut.

Dianggap kemalangan udara terburuk membabitkan satu pesawat, pesawat ini dalam perjalanan dari Tokyo ke Osaka apabila satu letupan memusnahkan bahagian penstabil tegak dan sebahagian ekor pesawat. Walaupun pesawat berjaya terbang di udara selama setengah jam, ia terhempas di Gunung Takamagahara. 524 orang terbμnuh dalam insiden itu dengan empat orang wanita sahaja yang terselamat.

Seperti di Tenerife pada 1977, salah faham sekali lagi menjadi punca kemalangan. Tetapi kesilapan memahami arahan dan kebenaran pengawal trafik oleh juruterbang mengakibatkan penerbangan Saudi Arabia Airlines 763 dan penerbangan Kazakhstan Airlines 1907 berada di laluan udara yang sama. Satu pesawat sedang naik sementara satu lagi pesawat hendak mendarat semasa perlanggaran berlaku. Bangkai pesawat Saudi Arabia Airlines musnah dalam beberapa bahagian. Sementara pesawat Kazakhstan Airlines pula terhempas di sebuah padang lapang.

Sebelum serαngan 11 September, insiden pengebθman pesawat ini dianggap yang terburuk dalam sejarah penerbangan dunia. Pesawat Air India 182 ini dalam perjalanan dari Toronto ke London. Bagaimanapun, semasa ia terbang sekitar Cork, Ireland, bθm yang ditinggalkan dalam pesawat meletup dan membμnuh krew dan anak kapal.

Satu-satunya individu yang ditangkap berkaitan insiden ini ialah seorang pengganas Sikh bernama Inderjit Singh Reyat. Reyat dikatakan bekerjasama dengan sebuah kumpulan pemisah Sikh yang diketuai Talwinder Singh Parmar. Pihak berkuasa Kanada percaya kedua-duanya bekerjasama bagi menjayakan serαngan tersebut. Reyat dibebaskan pihak berkuasa pada 2016 selepas menjalani hukuman penjara selama 20 tahun.

Pada tahun 1988, konflik tercetus antara Iran dan Iraq. Iraq yang dipimpin Saddam Hussein ketika itu mendapat sokongan Amerika Syarikat untuk melawan jirannya itu. Sokongan AS termasuk menempatkan kapal perangnya di Teluk Parsi dan melindungi laluan kapal tangki minyak. Tetapi semua itu berubah pada 3 Julbai 1988 apabila kapal USS Vincennes menembak jatuh pesawat Iran Air 655 yang berlepas dari Bandar Abbas. Akibatnya, 290 penumpang dan krew terbμnuh.

Pada ketika itu, kapal Tentera Laut AS itu terlibat dalam pertempuran laut dengan angkatan laut Iran. Sehingga hari ini, AS masih enggan memohon maaf atas apa yang berlaku walaupun telah membayar ganti rugi kepada keluarga waris pada 1996. Isu ini menjadi duri dalam daging kepada hubungan Iran-AS.

Bertahun-tahun selepas insiden Iran Air 655, dunia dikejutkan dengan insiden pesawat Malaysia Airlines 17 ditembak jatuh di ruang udara Ukraine di pinggir kota Donetsk. Pada ketika itu, konflik tercetus antara pemisah pro-Rusia dengan tentera Ukraine. Komuniti antarabangsa percaya ia ditembak jatuh oleh peluru berpandu tetapi tidak diketahui siapa yang bertanggungjawab.

Pada 2018, pasukan penyiasat Belanda merumuskan pesawat itu ditembak jatuh oleh peluru berpandu BUK milik Rusia. Walau bagaimanapun, ia dijangka tidak akan menemui konklusi berikutan keengganan Rusia menyerahkan semua suspek yang disenaraikan pihak Belanda untuk perbicaraan.

Beberapa bulan sebelum insiden Malaysia Airlines 17, syarikat itu menerima kejutan kehilangan pesawat MH370. Sehingga hari ini, lokasi sebenar bangkai pesawat yang sepatutnya terbang dari Kuala Lumpur ke Beijing pada hari kehilangannya masih lagi misteri. Sejak itu, pelbagai teori dikeluarkan bagi menjelaskan kehilangannya dari hipoksia hinggalah sabotaj membabitkan penumpang atau krew. Insiden ini menyaksikan 239 orang hilang dengan keluarga waris di luar negara terutama China menggesa pencarian baru dilaksanakan.

Penulis mengumpulkan dua insiden di sini kerana ia membabitkan jenis pesawat yang sama: Boeing 737 MAX. Pada Oktober 2018, pesawat Lion Air 610 yang baru 13 minit berlepas dari Lapangan Terbang Antarabangsa Soekarno-Hatta terhempas ke Laut Jawa. Siasatan pihak berkuasa Indonesia mendapati pesawat tersebut terhempas akibat masalah kawalan penerbangan yang dicetuskan oleh Sistem Penambahan Corak Penerbangan (MCAS).

Lima bulan kemudian, pesawat Ethiopian Airlines 302 yang dalam perjalanan dari Nairobi, Kenya ke Addis Ababa, Ethiopia terhempas enam minit selepas berlepas. Apabila data pada kotak hitam pesawat diperiksa, ia mendedahkan masalah sama: MCAS. Dua kemalangan ini menyaksikan 346 orang terbμnuh dan Boeing 737 MAX digantung daripada semua penerbangan. Walaupun mendapat kelulusan untuk terbang semula pada November 2020, ia sekali lagi digantung daripada penerbangan oleh Boeing beberapa bulan kemudian. Ini selepas mereka mengesan satu lagi masalah perisian pada sistem pesawat.

Kalau anda berminat nak membaca mengenai tragedi-tragedi pesawat di seluruh dunia, kami nak cadangkan sebuah buku terbaru terbitan kami, PENERBANGAN TERAKHIR: MH17 dan MH370. Buku ini ditulis oleh Dato’ Sri Azharuddin Abdul Rahman yang merupakan mantan Ketua Pengarah Jabatan Penerbangan Awam Malaysia (DCA), yang terlibat dalam siasatan dua tragedi ini. Beli di: http://bit.ly/penerbanganterakhir

RUJUKAN

Noland, D. dan Peterson, B. (2021, 29 April). 13 Plane Cra.shes That Changed Aviation. Popular Mechanics.

Luis, E. (2021, 23 September). The Worst Plane Cras.hes in History. Ranker.


Membantah Alan Azlan – Tak Solat: Denda Dan Penjara

“Ia memalukan untuk pihak berkuasa datang memeriksa sama ada solat ataupun tidak. Awak siapa untuk mengarahkan saya?” —Alan Azlan, terjemahan daripada Bahasa Inggeris.

Awal petikan video ini sudah nampak ada yang tak kena.

Seolah-olah solat tu perkara ringan. Apa rukun Islam yang kedua?

“Wahai Tuhanku! Jadikan daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenanlah doa permohonanku.” (QS Ibrahim 14:40).

Solat tu hak peribadi?

Rasulullah bersabda, “Sungguh ikatan Islam akan terurai simpul demi simpul. Setiap satu simpul terurai maka manusia akan bergantungan pada simpul berikutnya. Yang pertama kali terurai adalah masalah hukum dan yang paling akhir adalah sholat.” (HR Ahmad)

Maka benarlah sabda Nabi. Kita sudah di akhir zaman.

Hukum dilondehkan, solat dilecehkan.

Ya. Solat tu memang hal masing-masing. Tetapi, mungkin Alan terlepas pandang bahawa Nabi sangat bertegas tentang solat. Dari siapa Alan belajar solat kalau bukan daripada orang lain? Bukankah itu hasil peranan orang lain. Kalau masing-masing lepas tangan, rosaklah masyarakat. Kubur masing-masing, tapi masa tanam masuk lahat, Tok Adi jugak punya kerja.

Enakmen di Terengganu menimbulkan kegelisahan di hati puak liberal.

Individu Islam yang dikesan sengaja meninggalkan solat fardu di negeri ini boleh dihukum denda RM5,000 atau penjara sehingga tiga tahun. Mereka yang tiada alasan munasabah meninggalkan solat fardu boleh didakwa di bawah Seksyen 18, Enakmen Kesalahan Jenayah Syariah (Takzir) (Terengganu) 2001 kerana kesalahan tidak menunaikan sembahyang fardu.

Pengerusi Jawatankuasa Pembangunan Insan, Dakwah dan Penerangan negeri, Mohd Nor Hamzah berkata, “Bagi pihak Jabatan Hal Ehwal Agama Terengganu (JHEAT) pula, peringatan menerusi pelbagai medium termasuk bertulis, secara lisan melalui ceramah selain turun padang mendekati masyarakat terutama golongan remaja hari ini bagi memberi kesedaran dan mengingatkan kepada mereka tentang pentingnya menjaga solat fardu.”

Ketua Bahagian Penguatkuasa JHEAT, Nik Zuhaiza Ismail berkata, “Mungkin ada umat Islam yang seumur hidup tidak pernah solat. Menerusi penguatkuasaan ini secara tidak langsung akan membuatkan dia hadir ke masjid walaupun bukan secara sukarela dan siapa tahu hadirnya hidayah dan memberi kesedaran kepadanya.

Di bahagian penguatkuasaan, kami akan pastikan kempen kesedaran kepada umat Islam selari dengan penguatkuasaan yang diambil.”

Allah berfirman:
Dan perintahkanlah keluargamu serta umatmu mengerjakan sembahyang, dan hendaklah engkau tekun bersabar menunaikannya. Kami tidak meminta rezeki kepadamu, (bahkan) Kamilah yang memberi rezeki kepadamu. Dan (ingatlah) kesudahan yang baik adalah bagi orang-orang yang bertaqwa. (QS Taha 132)

Rasulullah bersabda, “Suruhlah anak-anakmu solat apabila usia mereka mencecah tujuh tahun (agar dia biasa melakukannya setelah dewasa) dan jika mereka enggan solat setelah usia mereka mencecah 10 tahun, pukullah mereka (dengan pukulan kasih sayang yang tidak menyakitkan). Juga asingkan juga tempat tidur antara mereka,” (HR Sunan Abu Dawud)

Jangan pula salah faham tentang maksud pukul dalam hadis ini. Ia cuma pukulan didik yang ringan seperti jentik bahu atau pulas telinga dan bukannya pukulan kasar yang meninggalkan parut fizikal atau emosi. Biar tegas di dunia, asal tidak menderita di akhirat.

Amar makruf nahi mungkar bukan hal remeh.

Allah berfirman:
Orang-orang munafik lelaki dan perempuan, setengahnya adalah sama dengan setengahnya yang lain; mereka masing-masing menyuruh dengan perbuatan yang jahat, dan melarang dari perbuatan yang baik.” (QS al-Taubah:67).

Rasulullah bersabda, “Tiada satu kaum yang melakukan maksiat, sedangkan ada dikalangan mereka yang mampu mencegahnya, melainkan akan dibimbangi keseluruhan mereka akan ditimpa azab ke atas kesemuanya” (HR Abu Daud)

Al-Imam Ibn Hajar menegaskan bahawa, “Benar, seseorang tidak boleh melakukan tajassus (intipan) terhadap Muslim yang lain. Namun sekiranya sesuatu aduan telah dibuat dari orang yang dipercayai (thiqah), maka ia adalah sesuatu yang diharuskan bagi mencegah kemungkaran.”

Sedangkan daripada umur 7 tahun pun sudah dididik mengutamakan solat. Itu bapa dengan anak. Bagaimana pula pemerintah dengan rakyat. Sudah tentu punya tanggungjawab tertentu. Jangan menyangka bila azab murka Tuhan menimpa masyarakat, kita senang senang terlepas. Seorang dua buat pasal, semua dapat bala.

Allah berfirman:
Wahai orang-orang yang beriman, taatlah kamu kepada Allah dan taatlah kamu kepada Rasulullah dan kepada “Ulil-Amri” (orang-orang yang berkuasa) dari kalangan kamu. Kemudian jika kamu berbantah-bantah (berselisihan) dalam sesuatu perkara, maka hendaklah kamu mengembalikannya kepada (Kitab) Allah (Al-Quran) dan (Sunnah) RasulNya jika kamu benar beriman kepada Allah dan hari akhirat. Yang demikian adalah lebih baik (bagi kamu) dan lebih elok pula kesudahannya. (QS Nisa’: 59)

Majlis Agama Islam telah diberikan autoriti untuk mengajar masyarakat tentang Islam. Ianya berhak sebagai badan kerajaan di dalam public sphere. Autoriti berupaya membentuk pemikiran rakyat. Justeru, enakmen dan penguatkuasaan hukuman di bawahnya menjadi valid. Islam bukanlah tentang hukuman semata-mata. Jangan merendahkannya sebegitu rupa. Ianya adalah didikan agar masyarakat tidak menderitai kejahilan agama dan keruntuhan moral.

Rasulullah bersabda, “Shalat yang dirasakan berat bagi orang-orang munafik adalah shalat isya` dan shalat subuh, sekiranya mereka mengetahui keutamaannya, niscaya mereka akan mendatanginya sekalipun dengan merangkak. Sungguh aku berkeinginan untuk menyuruh seseorang sehingga shalat didirikan, kemudian kusuruh seseorang dan ia mengimami manusia, lalu aku bersama beberapa orang membawa kayu bakar untuk menjumpai suatu kaum yang tidak menghadiri shalat, lantas aku bakar rumah mereka.” (HR Muslim)

Rasulullah bersabda, “Menurut pendapat kami, tidaklah seseorang ketinggalan dari shalat (berjamaah di masjid), melainkan dia seorang munafik yang jelas kemunafikannya (munafik tulen).” (HR Muslim)

The Straw Man Fallacy

Seterusnya Azlan Razak mengalihkan perhatian daripada isu solat, kepada isu perceraian dan pengabaian nafkah. Ya, ini isu yang penting juga. Dan solat juga isu yang penting. Realitinya, di bahagian penguatkuasaan solat, ada penguatkuasanya. Di bidang mahkamah syariah, ada penguatkuasanya.

Hanya kerana Alan nak selesai satu masalah, mengapa biarkan masalah lain berleluasa. Ni tambah masalah namanya. Satu-satu la bro. Memang tak dinafikan masalah perceraian dan kebajikan ni penting, tapi tak payahlah sampai memandang ringan bab solat.

Solat itu sendiri mencegah kemungkaran. Sekaligus menjaga kebajikan.

Allah berfirman:
“Sesungguhnya shalat itu mencegah dari (perbuatan- perbuatan) keji dan mungkar.” (QS. Al ‘Ankabut: 45).

“Ada seseorang yang pernah mendatangi Nabi. Ia berkata, “Ada seseorang yang biasa shalat di malam hari namun di pagi hari ia mencuri. Bagaimana seperti itu?” Beliau lantas berkata, “Shalat tersebut akan mencegah apa yang ia katakan.” (HR. Ahmad)

Kami faham Alan bercakap di sudut perundangan.

Tetapi, sebagai seorang muslim, apa pun pekerjaannya dia haruslah mengangkat kalamullah dan syariat di tahap yang tertinggi. Kewajiban kepada Tuhan pertama, kehendak makhluk-Nya yang kedua.

Jikalau pun di perundangan tiada hukum syariat, seorang muslim kena wujudkannya. Jikalau di perundangan sudah ada hukum syariat, seorang muslim harus perkemaskan pelaksanaannya. Muslim ada tanggungjawab kepada agama.

Peguam juga makhluk ciptaan Allah.

Sebagai hamba Allah, sedarlah semuanya milik Allah. Tunduk di bawah perintah-Nya.

Di akhir durasi video Alan Azlan, ia menampilkan pemikiran liberal yang lebih celaru. Kononnya Islam itu tidak bercakap, ia hanyalah interpretasi ulama’. Membimbangkan. Celaru habis. Memerlukan course lain yang khusus untuk menerangkan bab ini pula.

حي على الصلاة.
حي على الفلاح.
Dalam solat, ada kejayaan.

Konklusinya, pihak berkuasa tidak perlu menghentikan tarbiyah solat terhadap masyarakat awam. Sudah semestinya bukan dengan kekerasan, malahan dengan kasih sayang. Tanggungjawab kepada orang yang tidak solat, ialah memimpin tanggannya ke sejadah penuh lemah lembut untuk berwudhu’ dan bersujud.

Shollu ala Nabi.

Datuk Noh Gadut berkata, “Setelah hampir puluhan tahun memberi peringatan menerusi pelbagai medium termasuk bertulis, lisan dan sebagainya, ternyata ramai dalam kalangan umat Islam yang masih tidak mengendahkan amaran untuk melaksanakan perintah Allah SWT itu.

Tindakan yang dikenakan itu bertepatan dengan hadis Nabi SAW bermaksud: Sesiapa daripada kalangan kamu melihat perkara mungkar maka hendaklah dia mengubah dengan tangannya, sekiranya tidak mampu maka dengan lidahnya, sekiranya tidak mampu lagi maka dengan hatinya dan dengan yang demikian itu (dengan hati itu) adalah selemah-lemah iman.

Justeru, penguatkuasaan ini menunjukkan pihak berkuasa sebagai ulul amri (pemerintah) yang sayang kepada rakyatnya daripada mendapat kemurkaan Allah SWT dan dikhuatiri berlanjutan,”

Rujukan:
1. Quran
2. Hadith Nabawi
3. ML Studios. Korang rasa hal peribadi macam solat patut ke diperiksa dan dikenakan hukuman oleh jabatan agama? https://www.facebook.com/121541011848123/posts/269310720404484/
4. ML Studios. Video respond kepada video Tak Solat semalam. https://www.facebook.com/121541011848123/posts/269762447025978/
5. Dr Ahmad Sanusi. https://www.facebook.com/630358917301238/posts/779061165764345/
6. Kitaran berantai tak paksa didik solat. http://m.utusan.com.my/mega/agama/kitaran-berantai-tak-paksa-didik-solat-1.714490
7. Solat bukan kerana paksaan. http://m.utusan.com.my/mega/agama/solat-bukan-kerana-paksaan-1.93614
8. Menolak Hukum Allah Dan Mengabaikan Kewajiban Sholat. https://m.eramuslim.com/suara-langit/penetrasi-ideologi/menolak-hukum-allah-dan-mengabaikan-kewajiban-sholat.htm
9. TERENGGANU. Denda, penjara jika tak solat fardu. http://www.sinarharian.com.my/mobile/edisi/terengganu/denda-penjara-jika-tak-solat-fardu-1.915893


Marvel Cinematic Universe Untuk Pemula Siri #1

Penulis bercadang untuk mengulas tentang filem Marvel Cinematic Universe. Tulisan akan berkisar tentang perjalanan 10 tahun Marvel Cinematic Universe bermula dari tahun 2008 hingga sekarang. Walaupun masih ada lagi filem MCU yang belum ditayangkan seperti Venom, namun kita akan meneliti dengan berturutan tentang perjalanan filem saga bersejarah ini. Sebarang penambahan akan diteliti kemudian. Dalam menjelaskan perjalanan filem siri yang bertahan selama sedekad ini, molek kiranya dipecahkan mengikut fasa-fasa tertentu. Penulis fokuskan huraian dan analisis melalui tiga skop, iaitu konflik, vilen dan kronologi masa. Penulis juga pecahkan timeline filem Marvel Cinematic Universe melalui tiga fasa, sebagaimana yang digunakan bagi menjelaskan fasa pembangunan komik.

Bermulanya filem Ironman tahun 2008 setelah Tony Stark mengisytiharkan dirinya ialah Iron Man di hadapan dunia, beliau didekati oleh seorang lelaki yang memecah masuk rumahnya. Lelaki itu ialah Nick Fury, Pengarah SHIELD. Fury berbicara dengan Iron Man tentang Pembentukan Avengers Initiative, Pasukan Superhero Terkuat Bumi bagi menentang ancaman luar. Pada filem seterusnya, Tony Stark mendekati General Ross, Antagonis filem Hulk 2008 yang berasa terancam dengan kegagalan eksperimen askar super yang dikenakan terhadap Bruce Banner, yang bertukar menjadi Hulk berdasarkan kepada pengaruh emosi. Setelah file mini terhadap hampir 2 tahun jarak antara filem Hulk dan filem seterusnya, Iron Man 2. Mungkin kerana sambutan filem Hulk yang kurang menggalakkan ataupun mungkin Marvel ingin mengikuti peredaran zaman.

Dua tahun  kemudian, filem Iron Man 2 memaparkan perselisihan antara Tony Stark seorang industrialis dan juga kerajaan Amerika Syarikat yang inginkan hak milik sepenuhnya Iron Man kerana terancam dengan kekuasaan seorang manusia memliki kuasa yang begitu dashyat. Di sini juga bermula plot di mana seluruh dunia cuba untuk menandingi atau cegahrintang Ironman dengan membina robot atau suit Ironman mereka sendiri, namun gagal. Hanya seorang sahaja yang mampu berjaya iaitu Anton Vanko (whiplash) yang munculkan diri di hadapan dunia dengan menyerang Tony Stark. Sejak itu, beliau mendapat perhatian dunia, terutamanya Justin Hammer yang cuba menjual senjata untuk menandingi Stark. Di sini juga kita lihat keburukan sole propertriorship Tony Stark yang berfahaman Authoritatif terhadap senjatanya. Kuasa yang begitu hebat boleh disalahguna dan menjadi ancaman jika diletak pada satu tangan sahaja. Dalam kes ini, James Rhodes bertindak memakai suit War Machine untuk mengawal tindakan Stark dan Nick Fury menghantar Black Widow sebagai perisik bagi mengawal kelakuan Stark yang sukar dikawal. Inilah antara punca pembentukan Avengers Initiaitve.

Pada pasca kredit filem, kita dapat kenal pasti punca pembentukan Avengers Initiative yang kedua. Agen SHIELD Phil Coulson berjaya mengesan objek aneh di New Mexico, iaitu sebuah tukul besi yang tidak dapat diangkat walaupun menggunakan trak.  Filem Thor menceritakan asal usul pemilik tukul tersebut. Thor, dewa Petir Mitos Nordic dihalau ke Bumi kerana tidak mendengar dan angkuh terhadap ayahnya Odin. Di sini juga menunjukkan konflik keluarga oleh kuasa besar boleh mengakibatkan kerosakan terhadap dunia yang lebih kecil. sikap iri hati Loki terhadap Thor begitu tebal sehingga beliau sanggup memanipulasi Dr Selvig agar mengkaji sumber kuasa yang berada di tangan SHIELD. Ini merupakan kali pertama permata infiniti diperkenalkan, iaitu Tessaract di tangan Nick Fury. Dalam filem Captain America (2011) diceritakan tentang asal usul Tessaract sebagai sumber kuasa yang cuba digunakan bagi memenangi Perang Dunia Kedua. Filem Captain America lebih simple, kerana penceritaannya adalah berdasarkan kronologi sejarah dunia yang sebenar. Hanyalah wataknya sahaja yang dimitoskan bahawa munculnya superhero pertama dalam Perang Dunia Kedua iaitu Steve Rogers, iaitu seorang askar super yang bermula sebagai propaganda namun bertindak melawan kejahatan di Pihak Jerman, satu kumpulan bawah Nazi iaitu HYDRA pimpinan Red Skull. Pengakhiran cerita, Captain America dibangunkan semula 66 tahun kemudian (2011 – 1945, tahun terakhir Perang Dunia Kedua) dan menjadi Avenger pertama di bawah Nick Fury selepas Ironman.

HURAIAN

GOLDEN AGE – kalau ikut komik, golden age mereka ialah tahun 1938 hingga 1950. Ketika ini komik superhero seperti Superman, Batman dan Wonder Woman sangat popular. Namun ketika ini dunia menghadapi Great Depression dan Perang Dunia Kedua. Tetapi, filem Iron Man bermula tahun 2008, dimana berlaku Krisis Ekonomi 2008 di Amerika Syarikat. Jadi, boleh kita ambil ambiguity di situ bahawa origin mereka hampir sama. Dalam keadaan di bawah krisis ekonomi, didapati ancaman mereka lebih bersifat ‘foreign’, iaitu bukan dalam kalangan mereka.

Paling jelas, Red Skull adalah daripada pihak musuh Jerman manakala Captain America daripada pihak US. Thor, Loki dan Destroyer dianggap musuh kerana mereka bukan daripada Planet Bumi. Whiplash pula daripada pihak Soviet yang inginkan pengiktirafan bahawa Howard Stark mencuri ciptaan ayahnya. namun dalam filem Ironman dan Hulk, ancaman itu datang daripada kegusaran daripada satu pihak kerana pihak satu lagi memiliki kuasa yang tidak boleh dikawal pihak lain. Maka ini menimbulkan kegusaran dan ancaman terhadap ‘insiders’ sendiri. Di sini kita dapat gambarkan apa yang akan berlaku ketika berlaku krisis, manusia sama ada akan menggunakan ‘foreigners’ sebagai alasan untuk memulihkan kuasa dan ‘insiders’ sebagai ancaman kerana terlalu berkuasa.


Jangan Berikan Kucing Anda Panadol!

Tadi aku terbaca satu post di Facebook. Ia berkenaan, pemilik kucing DENGAN NIAT YANG BAIK, memberi kucingnya makan panadol untuk melegakan kesakitan yang dialami kucing peliharaannya itu. Tanpa mengetahui bahawa Acetaminophen itu sangat bertoksik pada kucing.

Menariknya, kebanyakan kes-kes keracunan acetaminophen pada kucing, adalah disebabkan kerana ia telah diberikan pemilik, dan bukannya dimakan oleh kucing itu sendiri.

Begini..

Panadol, paracetamol dan uphamol merupakan jenama ubatan yang mempunyai bahan dikenali sebegai acetaminophen di dalamnya. Kucing tak berkebolehan untuk mencerna acetaminophen, kerana ia mempunyai jumlah kandungan enzim (mencerna acetaminophen) yang kecil berbanding manusia.

Enzim yang dimaksudkan adalah enzim gluconyl transferase. Ia terdapat di dalam hati (liver) kucing, yang seperti manusia, hati ini berfungsi sebagai kilang penapisan bahan merbahaya. Enzim ini berfungsi dengan melekapkan dirinya pada molekul glucuronide, yang akan menyebabkan acetaminophen itu tidak aktif dan akan membuatkan ia larut air.

Dan seperti yang dinyatakan di atas, kucing mempunyai kandungan enzim glucoronyl transferase yang rendah di dalam badannya. Justeru, ia akan menyebabkan proses pencernaan glucoronyl conjugate (+ glucoronic acid) dari saluran darah kucing tersebut menjadi sangat lambat.

Pengumpulan metabolit atau bahan bertoksik di dalam saluran darah kucing akan mula menyebabkan kegagalan organ, oleh kerana ia tidak dapat mengangkut oksigen dengan baik. (Akan dijelaskan lebih lanjut di bawah).

Dan tahukah anda bahawa tiada ‘dos selamat’ acetaminophen untuk diberikan kepada kucing. Kerana kebiasaannya, dos serendah 50mg per kilogram kucing tersebut mampu membunuh. Walau bagaimanapun, dos serendah 10mg/kg juga pernah dilaporkan membawa mudarat dan membunuh kucing !

Oleh sebab itu, jikalau kau hancurkan 1 tablet (500mg) atau “let say” separuh tablet (250mg), dan berinya makan pada kucing dewasa, kucing dewasa tersebut boleh mati jikalau rawatan tidak diberikan secepat mungkin. Kerana ia telah melebihi dos 10mg atau 50mg/kg.

Kucing yang keracunan acetaminophen kebiasaannya akan develop simptom atau gejala dikenali sebagai methemoglobinemia.

Ia adalah satu kondisi dimana kandungan hemoglobin (pembawa oksigen) pada darah itu, telah berubah menjadi methemoglobin.

Methemoglobin adalah hemoglobin (molekul pengangkut oksigen) yang tidak normal. Oleh itu, ia tidak berupaya mengangkut dan mengedarkan oksigen dengan normal dan baik.

Dan apabila kandungan methemoglobin itu tinggi, gejala klinikal mula terbentuk seperti berikut:

– Degupan jantung menjadi laju– Muntah– Pergerakan tidak menentu.– Jaundis (kekuningan) apabila hati tidak lagi berfungsi dengan baik.

Seterusnya, adalah (pengumpulan cecair) pada tapak kaki, muka, leher dan anggota lain kucing itu menyebabkan ia membengkak.

Gambar berikut adalah contoh keracunan acetaminophen pada kucing.

Kredit Gambar: Kitty’s Cottage Klinik Haiwan & Surgeri Shah Alam

RUJUKAN:

The Diagnosis of Acetaminophen Toxicosis In a Cat by Andrew L. Allen. Retrieved from : Can Vet J. 2003 Jun; 44(6): 509–510.PMCID: PMC340185

Acetaminophen And Cats, A Dangerous Combination (PDF). by Vera Steenbergen, CVT. ASPCA Animal Poison Control Center


Mansa Musa: Manusia Paling Kaya Dalam Sejarah?

Jacob Davidson merupakan seorang penulis untuk majalah Time. Beliau pernah berkata bahawa tiada siapa mampu mengukur kekayaan sebenar Mansa Musa.

Tidak mungkin seseorang daripada majalah mingguan besar New York akan sewenang-wenangnya mengeluarkan kenyataan sebegini, andainya Mansa Musa seorang miskin.

Dan pendapat Davidson memang benar. Kerana Musa merupakan suatu figura yang tidak mungkin boleh ditandingi sesiapa.

Musa dilahirkan pada tahun 1280 di Mali. Ketika itu Empayar Mongol sudah mencapai zaman kemuncak. Byzantium baru mengambil Konstantinopel semula daripada pegangan Venice.

Pihak Katolik telah menyer-ang Konstantinopel semasa Per-ang Sa-lib Keempat.

Semua ini memang tiada kaitan dengan Musa. Baginda mewarisi takhta Mali selepas Mansa Qu hilang di Lautan Atlantik.

Apabila dimasyhurkan sebagai seorang mansa (sultan) pada tahun 1312, Eropah melungkup dengan kebuluran yang membµnµh jutaan orang.

Sangat ironi, kerana kekayaan Mali pula melimpah ruah.

Kepimpinan 25 Tahun

Sempadan Empayar Mali merangkumi sembilan negara Afrika moden hari ini. Kerajaan yang menguasai empayar ini pula tidak pernah miskin.

Dengan harta kekayaan, Musa membangunkan bandar-bandar utama seperti Gao dan Timbuktu.

Sejumlah arkitek Timur Tengah dibawa ke empayar ini untuk menyemai roh kebudayan, agar mencapai impian Musa. Cuma Empayar Mali tidak popular seperti khalifah-khalifah lain.

Ada peristiwa besar berlaku semasa Mansa Musa mengerjakan ibadah haji. Baginda dikatakan membawa emas begitu banyak, untuk disedekahkan kepada orang miskin sepanjang perjalanan.

Jumlah emas ini mungkin mencecah 32,000 kilogram, hari ini bernilai AS$1.9 bilion. Penulis-penulis Arab sangat terkejut melihat puluhan ribu orang bersama emas mungkin 100 kilogram seorang.

Apabila bersinggah di Kaherah, kumpulan Musa berbelanja sangat banyak sampai nilai emas Mesir menjunam selama 12 tahun oleh kerana imbangan permintaan dan bekalan (Morgan, 2018).

Kisah ini menular jauh, sampai pelukis peta sejauh Sepanyol mahu mengunjungi Afrika Selatan. Sebab peristiwa inilah Musa diabadikan sepanjang zaman, sebagai pemimpin yang memegang emas di kedua-dua tangan.

Sepanyol membuat sebuah atlas yang membayangkan harta kekayaan luar biasa dimiliki Musa. Sesiapa sahaja yang mendengar kisah Musa tentu mengidamkan hartanya.

Tetapi Musa memenuhi kelangsungan Empayar Mali. Pertama sekali, baginda mengawal laluan perdagangan bersama kerajaan-kerajaan Mediterranean.

Baginda kemudian membayar seorang arkitek daripada Andalusia untuk mendirikan Masjid Djinguereber yang masih kukuh hingga hari ini.

Mungkin ada yang tertanya-tanya jumlah dibayar pada arkitek ini. Soalan sebegini memang relevan. Sesungguhnya Musa memberikan bayaran yang sangat setimpal, yakni 200 kilogram emas bersamaan AS$11.9 juta hari ini.

Langit tidak sentiasa cerah di Mali. Timbuktu menjadi pusat perdagangan yang mewah.

Begitu juga dengan bandar-bandar lain. Tetapi pada tahun 1330, kerajaan Mossi telah menakl-uki kota Timbuktu.

Jeneral Sagmandia yang setia pada Mansa Musa telah mengembalikan kota Gao. Dengan gigih, mereka berusaha hingga dapat membebaskan Timbuktu daripada Mossi.

Baginda mang-kat pada tahun 1337. Takhta Mali diwarisi anaknya, Maghan yang bertahan selama empat tahun sahaja.

Mali secara berperingkat tidak lagi relevan, tambah pula dibadai pan-dem-ik Yersinia pestis (Gallagher & Dueppen, 2018) yang menundukkan dunia.

Harta Kekayaan Mengatasi Darjat Kekayaan

Emas boleh memberikan apa sahaja. Jika Mansa Musa boleh bersedekah dengan begitu banyak, sampai menjejaskan ekonomi Mesir selama 12 tahun, memang benar kata-kata Jacob Davidson.

Bagi orang lain, emas sukar diperolehi. Tetapi Musa memegang emas bagaikan bertih jagung sahaja.

Semasa mengerjakan haji, baginda membawa 60,000 orang dan 12,000 hamba. Setiap seorang membawa emas hampir dua kilogram.

Bagaimana ekonomi Mesir tidak mendap, dengan jumlah harta begitu banyak. Tentu sekali kerajaan Mamluk tidak senang dengan tindakan Mansa Musa.

Dan harta ini tidak mungkin dapat dinilai mengikut ukuran moden.

Tetapi anggaran kasar pernah dibuat, berdasarkan dapatan sejarawan cekap dalam bidang ekonomi. Berkemungkinan besar Mansa Musa memegang harta sebanyak AS$400 bilion (Mohamud, 2019).

RUJUKAN:

Gallagher, D.E., & Dueppen, S.A. (2018). Recognizing (ditapiskan) (ditapiskan) in the archaeological record of West Africa. OpenEdition Journal.

Mohamud, N. (2019, Mac 10). Is Mansa Musa the richest man who ever live? BBC News.

Morgan, T. (2018, Mac 19). This 14th-Century African Emperor remains the Richest Person in History. History.


Pakar Ekonomi Itu Macai BN/PH Kah?

Ekonomi dan aliran pemahaman ekonomi tidak sama seperti ‘exact sciences’. Ekonomi mempunyai pelbagai ‘mazhab’, antaranya:

Mercantalism
Libertarianism
Neo-mercantalism
Classical
Neo-classical
Keynesian Economics
Neo-Keynesian Economis
Monetarism
Saltwater/Freshwater (dan banyak lagi).

Kesemuaya memberi kerangka berlainan kepada pemahaman mekanisme ekonomi, sekaligus pendekatan yang berbeza kepada masalah ekonomi. Ambil contoh, sekiranya keadaan ekonomi semakin tenat: sebilangan falsafah memberi syor agar Kerajaan campur tangan. Sebahagian lagi kata jangan campur tangan langsung, biar ‘invisible hand’ (atau market force) yang akan perbetulkan semula keadaan.

Sebarang campurtangan akan menyebabkan keadaan ekonomi bertambah teruk. Secara kasar – inilah gambarannya, Begitu juga dengan sasaran sebahagian falsafah ekonomi: ada yang mementingkan GDP/KDNK semata-mata. Ada pula yang menekankan kesaksamaan.

Universiti-universiti juga memberikan impak kepada aliran ekonomi (sama seperti hubungan antarabangsa). Universiti Chicago terkenal dengan aliran neo-classicalnya, sehinggakan sekumpulan penasihat ekonomi yang membawa fahaman itu ke Amerika Latin. London School of Politics and Political Science (LSE) pula markas ‘Fabian Society’ di UK, yang berhaluan kiri serta mengenengahkan campurtangan kerajaan dalam ekonomi.

Sama ada hendak ‘peg’ atau ‘float’ matawang negara juga bergantung kepada fahaman ekonomi masing-masing. Bahkan konsep ekonomi juga sering diperdebatkan. Kerana itu berlaku perdebatan sama ada ‘cash handout’ berkesan atau tidak, kesesuaian ‘universal basic income’ dan sebagainya berlaku antara sarjana ekonomi – kerana aliran pemahaman mereka berbeza.

Jadi dalam menilai hujah-hujah para ahli ekonomi, tidak perlu lah label para pensyarah sebagai ‘macai BN’ atau ‘macai PH’. Kalau tak pandai ulas isu ekonomi, jangan lah terus tuduh ‘professor kangkung’ atau ‘professor makan dedak’ hanya kerana kita tidak bersetuju dengan kajian mereka. Simpan sikit ‘kepandaian’ tu, nampak sangat keyboard warrior. Elok kita perhatikan penghujahan para ahli ekonomi, nilai sendiri hujah mereka dan kaji semula perspektif politik kita.

Kalau mereka kata ekonomi semakin bagus, apa penanda arasnya? Mengapa? Kalau sebaliknya pula, mengapa dan bagaimana? Kaji, baca dan faham. Bukan baca ‘headline’ terus share. Ramai di kalangan pensyarah saya dahulu – khususnya dari bidang ekonomi, politik dan pentadbiran mengeluh apabila pelajar bertanya sama ada kenyataan mereka ‘anti’ atau ‘pro’ kepada sesuatu parti. Sedih kerana ramai pelajar yang berfikiran ‘binari’ dan terus terlingkup dalam ruang pemikiran terhad itu.

Buat yang aktif dalam politik pula, pesanan saya – jangan jadikan parti politik itu sebagai iman. Parti politik itu ‘wadah’ perjuangan, bukannya perjuangan. Bezanya nampak kecil, tetapi sebenarnya besar kerana boleh membezakan antara yang berfikiran rasional dan yang menjadi zombi politk.

Gambar: Rolf Lüders Schwarzenberg (tiga dari kiri), mantan Menteri pada zaman Pinochet bersama para ‘Chicago Boys’, yang membawa pendekatan ekonomi neoliberalisme di Chile. Mereka menggesa Pincohet supaya menghentikan kawal seliaan harga, merancakkan penswastaan, dan mengesyorkan pelbagai lagi dasar pasaran bebas kepada Chile.


Kisah Di Sebalik Nasi Tumpang

Nasi tumpang, atau dalam dialek Kelantan, lebih dikenali sebagai nasi tupe, merupakan antara makanan yang amat terkenal di negeri Cik Siti Wan Kembang berkenaan. Uniknya hidangan bernama nasi tumpang ini kerana rupa bentuknya yang diletakkan di dalam kelongsong berbentuk kon yang diperbuat daripada daun pisang dan kesemua lauk berada bersama dengan nasi di dalamnya. Nasi tumpang Kelantan ini adalah salah satu daripada makanan yang tersenarai dalam makanan warisan kebangsaan, sebaris dengan nasi lemak, nasi dagang dan pulut kuning.

Sebelum itu, penting untuk diingatkan bahawa nasi tumpang Kelantan ini tidak sama dengan nasi tumpang yang berasal daripada Indonesia atau disebut juga sebagai nasi tumpeng. Malah, rupa bentuk, rasa serta sejarah di sebalik kedua-dua nasi tumpang ini juga adalah berbeza. Ada di antara masyarakat Indonesia yang telah turut merasai keenakan nasi tumpang Kelantan ini dan mereka juga mengakui bahawa hidangan ini adalah sama sekali berbeza dengan nasi tumpang Indonesia.

Sejarah asal usul nasi tumpang

Secara asasnya, hidangan nasi tumpang ini sebenarnya mempunyai kisah yang unik tentang kasih sayang yang ditunjukkan oleh para isteri kepada suami mereka pada masa dahulu. Kenapa pula ia dikaitkan dengan kisah kasih sayang ini? Sebenarnya, banyak versi yang menceritakan tentang bagaimana asal usul bermulanya makanan bernama nasi tumpang ini. Namun kisah ini adalah yang selalu dan senantiasa diceritakan sejak turun temurun mengenai sejarah di sebalik nasi tumpang ini.

Dahulunya, kebanyakan masyarakat di Kelantan mencari rezeki dengan menjadi nelayan dan belayar di lautan sehingga berhari-hari lamanya. Oleh kerana pekerjaan golongan lelaki ini yang memerlukan mereka untuk berada lama di tengah lautan bagi menangkap ikan, maka mereka harus mempunyai bekalan makanan yang mencukupi bagi menampung kehidupan sewaktu bekerja. Para isteri ini telah memikirkan satu cara yang cukup bijak bagi memastikan makanan yang dibawa oleh suami-suami mereka cukup, tahan lama serta tidak memakan ruang yang banyak sewaktu mereka bekerja di lautan.

Disebabkan inilah terhasilnya nasi tumpang, di mana para isteri tersebut telah menyusun pelbagai jenis lauk pauk sekaligus bersama dengan nasi yang telah dimasak dan diisikan di dalam kelongsong kon yang diperbuat daripada daun pisang. Kaedah balutan dengan menggunakan daun pisang ini bertujuan agar nasi yang dibawa itu dapat kekal dan tahan lebih lama sepanjang berada dalam perjalanan tersebut. Selain itu, kaedah susunan lauk yang berselang seli dengan nasi juga dilakukan agar lauk tersebut tidak perlu diisi di dalam bekas yang berasingan dan sekaligus dapat menjimatkan ruang.

Satu lagi versi yang dikaitkan dengan asal usul terhasilnya nasi tumpang ini adalah ia merupakan makanan yang khas buat para petani di Kelantan. Kisah ini sebenarnya hampir sama dengan versi seperti yang diceritakan sebelum ini, kerana para petani yang bekerja di kebun dan ladang ini juga memerlukan kepada suatu bekal makanan yang cukup mengenyangkan, tahan lama dan tidak memerlukan ruang atau bekas yang banyak untuk mengisinya.

Malah, ada juga kisah yang mengaitkan penghasilan nasi tumpang ini dengan para pengembara yang ingin memulakan perjalanan yang jauh. Walau apa jua versi dan kisah yang diceritakan di sebalik penghasilan nasi tumpang ini, tujuannya sebenarnya masih sama, iaitu sebagai suatu bahan makanan yang mampu mengenyangkan untuk satu tempoh yang lama dan boleh dibawa ke mana-mana tanpa ruang yang banyak.

Ciri istimewa nasi tumpang

Nama nasi tumpang ini sebenarnya diambil kerana kaedah pengisian dan susunan lauk pauknya yang seolah-olah ‘menumpang’ di antara satu sama lain. Ini kerana setiap lauk yang disusun secara berselang seli dan menumpang bersama dengan nasi adalah berbeza-beza, mengikut citarasa dan kesesuaian yang diinginkan oleh seseorang. Antara lauk yang diisi di dalam nasi tumpang ini ialah serunding ikan, kerutuk atau gulai ayam, gulai udang, kari ikan, sambal cili dan timun.

Kebiasaannya, nasi yang dimasak sebagai nasi tumpang ini akan dimasak agak lembut seperti nasi himpit berbanding dengan nasi biasa. Ini sebenarnya bertujuan untuk memudahkan proses pengisian di dalam kelongsong kon daun pisang dan memudahkan susunannya bersama dengan lauk yang lain. Daun pisang yang digunakan bagi pembuatan kelongsong berbentuk kon ini biasanya akan dibersihkan dan disalai atau dilayurkan terlebih dahulu bagi mengelakkannya mudah koyak dan seterusnya memudahkan kerja pembungkusan.

Susunan biasa bagi nasi tumpang ini adalah mengikut turutan yang tertentu, contohnya:

1. Nasi
2. Serunding ikan
3. Nasi
4. Kerutuk atau gulai ayam
5. Kuah ayam
6. Nasi
7. Gulai udang
8. Kuah udang
9. Nasi
10. Timun
11. Ditutup dengan daun dan dicucuk dengan lidi

Pada akhir proses balutan dan pembungkusan, daun pisang berkenaan akan dicucuk dengan lidi dan bahagian luar daun pisang akan dilumur dengan sedikit minyak. Secara asasnya, proses pembuatan keseluruhan nasi tumpang ini merupakan suatu proses yang agak cerewet dan memakan masa yang agak panjang. Malah, pembuatan nasinya sahaja boleh memakan masa sehingga tiga jam bagi memastikan nasi tersebut tahan lama dan tidak cepat basi. Namun, inilah istimewanya hidangan bernama nasi tumpang, segala-galanya harus lengkap bagi memastikan ia menjadi suatu hidangan yang lengkap dan enak.

Istimewanya nasi tumpang ini ialah kebiasaannya, masyarakat Kelantan akan menjamahnya dalam keadaan yang sejuk dan bukannya panas sepertimana hidangan nasi yang lain. Malah, nasinya yang agak lembut berbanding nasi dagang atau nasi kerabu memudahkan golongan kanak-kanak dan orang tua untuk menjamahnya tanpa sebarang masalah.

Pada masa kini, perubahan ketara yang berlaku dalam pembuatan nasi tumpang ini adalah penggunaan kertas pembalut makanan bagi menggantikan penggunaan daun pisang sebagai kelongsong nasi tumpang. Ini sebenarnya banyak berlaku di kawasan bandar di mana daun pisang sukar untuk diperoleh, namun, penggunaan kertas pembalut makanan ini dianggap sebagai menghilangkan identiti sebenar nasi tumpang dan mengurangkan aromanya yang sebenar.

Kesimpulan

Nasi tumpang, meskipun pembuatannya memakan masa yang panjang dan remeh, namun ia adalah lambang kegigihan para wanita Melayu pada zaman dahulu yang berusaha untuk menyiapkan hidangan yang terbaik buat para suami mereka yang mencari rezeki dan merantau demi keluarga. Malah, simbolik di sebalik hidangan ini sebenarnya kebijaksanaan mereka dalam menyusun sebanyak mungkin lauk bersama dengan nasi, di dalam sebuah kelongsong kecil, dan memastikan ia adalah cukup untuk mengenyangkan perut orang yang menjamahnya. Nasi tumpang sebagai makanan warisan kebangsaan haruslah terus dipelihara keasliannya agar masyarakat masa kini sedar akan kewujudan sebuah hidangan yang penuh simbolik ini.

Rujukan

Hanun, D. (2016). Nasi Tumpang Kelantan. Retrieved December 17, 2018, from http://fardiyah.blogspot.com/2016/11/nasi-tumpang-kelantan.html
Maruwiah, A. (2012). Makanan Tradisional. Shah Alam, Selangor: Get Smart Publication Sdn. Bhd.
Norzailina, N. (2005). Variasi Masakan Pantai timur. Shah Alam, Selangor: Alaf 21 Sendirian Berhad.


Sejarah Penciptaan Mentega Kacang

Menurut kajian
para penyelidik, tumbuhan kacang tanah berkemungkinan berasal dari Amerika
Selatan, atau lebih khusus, Peru atau Brazil. Pendapat ini turut dibuktikan
lagi menerusi penemuan sejumlah tembikar berbentuk kacang tanah yang berusia
1500SM di benua tersebut. Kemudian, tumbuhan ini mula diperkenalkan kepada
orang Eropah semasa penerokaan mereka di Brazil.

Pada waktu itu,
kacang tanah telah pun tersebar jauh hingga ke Mexico. Tumbuhan ini dibawa
pulang oleh para peneroka itu dan dari Eropah, kacang tanah pun tersebar ke
Afrika dan Asia. Kemasukannya ke Amerika Utara pula hanya berlaku pada abad
ke-18M.

Kacang tanah
sememangnya telah digunakan sejak berkurun-kurun lamanya. Misalnya di Brazil,
orang-orang asli di sana menghasilkan minuman yang diperbuat daripada kacang.
Di Afrika pula, mereka memasukkan kacang hancur ke dalam air rebusan. Sementara
bagi masyarakat Cina, kacang berfungsi sebagai salah satu bahan untuk membuat
sos.

PENCIPTA
MENTEGA KACANG MODEN

Walaupun mentega
kacang mula diperkenalkan oleh kaum Inca dari Amerika Selatan, bentuk yang
dikenali pada hari ini hanya dicipta pada abad ke-19M – melibatkan beberapa
nama yang dicalonkan sebagai pencipta resepi tersebut.

Antara nama yang
masyhur disebutkan, malah digelar sebagai bapa perindustrian kacang, adalah
George Washington Carver – ahli botani merangkap salah seorang pencipta
terhebat dalam sejarah Amerika terutama apabila beliau berjaya menemukan lebih
daripada 300 kegunaan kacang tanah.

Pun begitu,
gelaran pencipta mentega kacang yang sebenar hanya sesuai diberikan kepada
beberapa individu berikut:

PENCIPTAAN
MESIN MERANCAKKAN LAGI PENGHASILAN MENTEGA KACANG

Semasa kali
pertama mentega kacang dicipta, ia dihasilkan dengan menggunakan lesung batu
untuk menumbuk dan mengisar kacang tanah sehingga lumat. Kemudian, ia
dimasukkan ke dalam pengisar daging bagi mendapatkan tekstur yang lebih halus.
Proses ini sangat leceh dan sukar untuk mendapatkan konsistensi yang sesuai
bagi setiap penghasilan.

Menerusi
penciptaan mesin penghasil mentega kacang yang dipatenkan oleh Ambrose Straub
(1903) dan John Lambert (1896), proses penghasilannya menjadi semakin mudah dan
kuantiti-efisien.

Walau
bagaimanapun, cara penghasilan sebegini masih terdapat kekurangan apabila
mentega kacang yang dihasilkan tidak dapat bertahan lama sekaligus membuatkan
produk tersebut tidak dapat dipasarkan dengan lebih meluas.

Masalah ini
diselesaikan pada 1920an apabila Joseph Rosefield mempatenkan sebuah cara
penghasilan yang baru. Beliau kemudiannya melancarkan Skippy, salah satu jenama
mentega kacang yang paling dikenali pada hari ini di Amerika. Sejak masalah
tersebut diselesaikan, mentega kacang terus menjadi pilihan masyarakat
sampaikan wujud Hari Mentega Kacang Kebangsaan yang diraikan pada setiap
tanggal 24 Januari.

RUJUKAN:

Wu Mingren. (29
Mei 2019). Who Invented Peanut Butter? Origins of the Tasty Sandwich Spread.
Ancient Origins.
https://www.ancient-origins.net/history-ancient-traditions/peanut-butter-who-invented-tasty-sandwich-spread-007989

National Peanut
Board. (2017) History of Peanuts & Peanut Butter.
https://www.nationalpeanutboard.org/peanut-info/history-peanuts-peanut-butter.htm

Tuan
C. Nguyen. (30 Mei 2019). Who Invented Peanut Butter. ThoughtCo.https://www.thoughtco.com/who-invented-peanut-butter-4082744


Gokuraku Joudo – Nukilan Hebat Garnidelia

Gokuraku Joudo (極楽浄土), atau Kayangan Penglipurlara ialah lagu pop-rock yang dihasilkan oleh duo GARNiDELiA, iaitu Mizuhashi Mai (水橋 舞) atau MARiA dan Abe Yoshinori (阿部 尚徳) atau toku. Lagu ini dimuat naik di laman sesawang perkongsian video berbahasa Jepun, Nico Nico Douga pada 25 April 2016 dan mendapat sambutan yang amat menggalakkan dalam tempoh yang singkat di laman sesawang video Jepun, Nico Nico Douga, dimana ianya telah ditonton sebanyak 230,740 kali. Klip video ini juga telah dinaikkan di YouTube dan mendapat lebih 20 juta tontonan pada 25 April 2016.

Video tersebut telah disiarkan sebagai versi ‘single’ dalam format digital pada 27 Julai 2016, dan dimasukkan ke dalam bentuk album Violet Cry bersama lagu-lagu ‘singles’ mereka yang dibuat pada tahun yang sama iaitu Burning Soul dan Yakusoku -Promise Code- (約束 -Promise code-) beserta 10 lagu lain, dalam bentuk album atau cakera padat dikeluarkan pada 14 Disember 2016.

Tarian dari video ini telah diadaptasi oleh para peminat di perisian Miku Miku Dance, dan lebih 100 video telah dimuat naik di pelbagai laman perkongsian video seperti YouTube dan Nico Nico Douga.

PENERANGAN RINGKAS MAKSUD ‘GOKURAKU JOUDO’

Istilah ‘Gokuraku Joudo (極楽浄土)’ berasal dari perkataan dari bahasa Sanskrit, iaitu Sukhavati (Sukhāvatī), yang bermaksud ‘Syurga’ atau ‘Kayangan Penglipurlara. Ciri-ciri Sukhavati ialah sebuah alam yang penuh dengan kebahagian, keseronokan dengan persekitaran yang cantik, cahaya bergemerlapan, nyaman, dan dihiasi bunyi kicauan burung yang indah.

Bagi agama Buddha aliran Mahayana, ia merupakan sebuah alam dimana seseorang yang mati dalam kejayaan mencapai Amitabha, rohnya akan masuk di alam itu dan tidak akan merasa penderitaan, dan akan menikmati kebahagian dan kegembiraan buat selama-lamanya.

Mestilah diingatkan bahawa bangsa Melayu merupakan sebuah kaum yang menganut agama Buddha demi tujuan usaha mencari kebenaran dan Tuhan, dan pencarian yang seolah-olah tiada kesudahan tersebut tamat ketika agama Islam sampai ke bumi Melayu.

ULASAN RINGKAS

Saya bukanlah peminat lagu bergenre techno, pop, dan seumpamanya. Namun saya harus akui lagu ini berjaya mendapat tempat di senarai muzik kegemaran saya.

Daru apa yang saya amati, lagu ini sangat menarik, dimana lagu ini bukan saja menggunakan genre pop rock dan techno pop sebagai teknik persembahan semata-mata, ia juga dimasukkan irama hasil dari alat muzik tradisional Jepun, dengan gabungan lirik lagu yang menyeronokkan, serta tarian sang penari yang dihiasi dengan gaya tarian tradisi geisha yang diolah seiring dengan rentak lagu yang begitu unik dan mengasyikkan.

Cuma harus saya katakan bahawa jika ada sebuah lagu bergenre pop rock berbahasa Jepun yang mempunyai bunyi persis jet kapal terbang berciut, besar kemungkinan lagu tersebut dinukilkan oleh kumpulan GARNiDELiA. (lol)

Di situ saya mengambil keputusan untuk berkongsi pandangan saya yang tidak seberapa ini dengan pembaca page ini.

PENUTUP

Ribuan terima kasih saya ucapkan kerana membaca penulisan pacal yang hina ini. Penghargaan tinggi saya ucapkan kepada page ‘The Patriots’ kerana sudi menyiarkan artikel pendek saya ini.

Dengan ini, saya akhiri penulisan pendek ini dengan pautan lagu beserta lirik kumpulan ini.

GARNiDELiA – Gokuraku Joudo (極楽浄土)

Lirik: MARiA

Muzik: toku

Tomoru aka chouchin,
Matsuri-bayashi no aizu,

Fuwari  chou ga sasoidasu,

(Choito nozoite mite goran),
Mayoikomeba  nukedasenai,
(Tanoshii koto ga shitai nara),
Omoidemase  Gokuraku Joudo.

Utae ya utae  kokoro no mama ni,
Anata no koe wo saa kikasete,
Odore ya odore  toki wo wasure,
Koyoi  tomo ni  ah kuruizaki.

Utsukushiku saku hana mo,

Itsuka chiriyuku mono,
Sore nara kono ichiya wo,

Motto atsuku  ai shitai.

(Choito “ii koto” itashimashou),
Kore wa yume ka maboroshi ka,
(Uso mo makoto mo nai sekai),
Yukimashou  Gokuraku Joudo.

(Choito “ii koto” itashimashou),
(Uso mo makoto mo nai sekai),
Yukimashou  Gokuraku Joudo.

Utae ya utae  kokoro no mama ni,
Anata no koe wo saa kikasete,
Odore ya odore  toki wo wasure,
Koyoi  tomo ni  ah kuruizaki,
Koyoi  anata to kuruizaki.

Sekalung lentera menerangi,

Akan Perayaan Pesta Lagu,

Bertebarannya rama-rama mempelawai.

(Perhatikannya dan lihatlah),

Takkan terlepas saatnya mu melangkah,

(Seandainya kamu mencari keseronokan),

Mari ke Kayangan Penglipurlara.

Nyanyilah nyanyi dengan sepuas hatimu,

Biar suaramu ku kedengaran,

Menarilah menari lupakan berjalannya waktu,

Bersama kita akan semekar semalaman.

Seindah bunga manapun berkembang mekar,

Akan tiba masanya berguguran,

Jikalau begitu malam ini

Ku dambakan kuatnya rasa percintaan.

(Jom kita cuba perkara menyeronokkan),

Ini mimpikah ataupun khayalan,

(Dunia tanpa penipuan serta kebenaran),

Mari ke Kayangan Penglipurlara.

Nyanyilah nyanyi dengan sepuas hatimu,

Lantaklah rambutmu bebas mengurai,

Bersama kita akan semekar semalaman.

(Jom kita cuba perkara menyeronokkan),

(Dunia tanpa penipuan serta kebenaran)

Mari ke Kayangan Penglipurlara.

Nyanyilah nyanyi dengan sepuas hatimu,

Biar suaramu ku kedengaran,

Bersama kita akan semekar semalaman,

Akan ku berkembang mekar semalam denganmu.

*Terjemahan bahasa Melayu dikreditkan kepada hiden fly, pengguna laman sesawang perkongsian video YouTube, youtube.com/channel/UCz3qLK4H3BpqKG0LKoRYJlA.


Kerana British, Seorang Firaun Telah Hilang

Kampung Stoke Poges yang penuh dengan seni bina klasik British merupakan tempat tinggal Jeneral Richard Vyse dan isterinya Anne Howard. Pasangan ini mempunyai anak bernama Howard Vyse yang mewarisi estet-estet di Boughton dan Pitsford.

Harta kekayaan sedikit sebanyak membolehkan karier Vyse dalam dunia politik. Beliau memenangi pilihanraya yang memberikannya kerusi parlimen untuk Beverley di Yorkshire.

Namun dua bulan kemudian, Vyse dituduh mengamalkan k0rupsi sekaligus membatalkan kemenangan pilihanrayanya.

Vyse tidak dikenali dengan kecenderungannya dalam politik. Beliau tidak mempunyai karier yang hebat pun, kerana pilihanraya hanya bersifatkan sementara sahaja. Sejarah mengingati Vyse kerana penjelajahannya di Mesir pada tahun 1835 apabila beliau menyertai misi penggalian oleh Giovanni Battista Caviglia di Giza.

Namun gandingan Vyse dan Caviglia tidak bertahan lama. Vyse kemudian bekerjasama dengan John Shae Perring dalam usaha mendokumentasikan penemuan-penemuan mereka dalam piramid.

Kedua-dua mereka menemui sebuah keranda batu di kamar pengebvmian utama. Keranda ini tidak langsung mempunyai sebarang hieroglif melainkan hiasan-hiasan diraja yang melayakkannya sebagai keranda seorang firaun. Bersebelahan dengan kamar pengebvmian tersebut, mereka menemui serpihan-serpihan kayu yang tertulis nama firaun ini.

Pewaris Takhta Raja Khafre

Sejarawan silam Manetho pernah menulis bahawa Menkaura memerintah selama 63 tahun. Namun tempoh panjang ini tidak bertepatan, kerana pakar-pakar Mesir berpendapat pemerintahannya sepatutnya dalam tempoh 18 hingga 22 tahun sahaja (Verner, 2001).

Menkaura menurut Herotodus telah meringkankan kesusahan rakyat disebabkan pemerintahan ayahandanya. Mungkin disebabkan itu Menkaura disebut sebagai “Netjer-er-Menkaure” iaitu “Menkaura Ialah Tuhan”.

Tuhan Yang Tenggelam

Tamadun Mesir Purba memang cenderung mengagungkan para raja mereka dengan darjat ketuhanan. Namun sama seperti manusia lain, raja-raja mereka pun m4ti jua dalam keadaan kadangkala jauh lebih hina berbanding orang umum.

Menkaura pula terkena nasib jauh menyayatkan.

Howard Vyse dan John Shae Perring telah mengeluarkan kerandanya daripada piramid untuk dibawa ke Muzium British. Pada ketika itu, British mengamalkan dasar penj4rahan untuk melangsungkan kebudayaan imperialisme mereka.

Mungkin Vyse dan Perring telah mengidamkan pameran megah di kota London, yang pada masa itu sudahpun kaya dengan harta-harta agung Ramses II.

Menkaura diletakkan dalam kapal pedagang Beatrice. Namun setelah berlepas darpada pelabuhan di Malta, pada 13 Oktober 1838 yang malang, kapal Beatrice dipercayai karam. Dibawa bersamanya ialah tidak lain tidak bukan Firaun Menkaura serta keranda besarnya.

Barangan-barangan yang ditemui bersama Menkaura telah dibawa dengan kapal lain. Bahan-bahan sejarah ini berjaya dipamerkan di Muzium London , termasuk juga serpihan-serpihan kayu dimana nama Menkaura dituliskan.

Kehilangan kapal Beatrice ialah salah satu contoh campurtangan British yang merugikan dunia ini. Jika Menkaura dibiarkan di tempat asalnya, nescaya semua orang boleh mengunjunginya di Mesir. Lebih menimbulkan persoalan,

Vyse dan Perring juga dituduh menuliskan nama Khufu (ayahanda Menkaura) di kamar-kamar piramid “dalam keazaman membuak-buak untuk menemui sesuatu yang penting setelah menghabiskan duit yang banyak.” (Sitchin, 1987).

Vyse juga dituduh menggunakan bahan letvpan untuk menggali dinding berbatu yang keras.

Semasa bekerjasama dengan Caviglia, Vyse mengesyaki ada satu kamar di atas sebuah kamar yang ditemui Nathaniel Davidson 170 tahun sebelumnya.

Ini kerana Vyse boleh menyumbat buluh halus sedalam dua kaki melalui rekahan di siling “Kamar Davidson”.

Maka Vyse menyumbat bahan letvpan untuk membuka ke empat kamar di atas, yang dinamakan sempena Arthur Wellesley, Horatio Nelson, Anne Arbuthnot dan Patrick Campbell.

RUJUKAN:

Sitchin, Z. (1987). Forging the Pharaoh’s Name. The Stairway to Heaven (Chapter 13).

Verner, M. (2001). Archeological Remarks on the 4th and 5th Dynasty. Halaman 363-418.


Apa Yang Memisahkan Katolik Dan Ortodoks Buat Selamanya?

Agama Kristian mengimarahkan ajaran monoteism sepanjang kewujudan. Hari ini jumlah penganutnya sudah mencecah 2.1 bilion, tetapi dalam keadaan berpec.ah dari segi fikrah.

Majoriti besar mengikuti Gereja Katolik yang mempunyai piagam dan sistem terperinci. Dijangka 220 juta pula berpegang kepada Ortodoks, sebuah gereja yang tidak dinaungi seorang paus (pope).

Kedua-dua gereja ini turut berbeza pandangan dalam banyak bab, contohnya sistem kepausan (papacy), konsep dosa dan roh kudus.

Gereja Katolik amat memartabatkan sistem kepausan. Seorang paus bagi mereka ialah pewaris Saint Peter, sekali gus wakil Nabi Isa (as) di muka bumi ini (Reyes, 2010).

Jadi titah perintah seorang paus diisytiharkan maksum, jika mengikuti landasan agama. Pandangan ini tidak disokong Gereja Ortodoks, yang lebih terjerumus dalam bidangkuasa kariah.

Setiap kariah mempunyai seorang uskup (bishop). Dan semua uskup mempunyai darjat keagamaan yang sama (Garuti, 2004), berautonomi dalam kariah sendiri dibezakan hanya atas dasar amalan dan populariti sahaja.

Analoginya, Katolik menjulang Paus Francis sebagai ketua agama tertinggi. Manakala Ortodoks melihat beliau sebagai seorang pemimpin agama tinggi yang tiada beza dari segi darjat dengan mana-mana uskup di kariah lain.

Perbezaan fikrah antara dua gereja adalah perkara biasa. Ia tidak pernah mencetuskan sebarang isu, sehingga boleh menyebabkan pemisahan besar. Walau bagaimanapun, ada sesuatu yang berlaku sampai Katolik dan Ortodoks sudah tidak lagi boleh bersatu.

Menyelami Politik 1,000 Tahun Lalu

Dunia hari ini sememangnya sekular. Agama hanya menjadi tunjang budaya untuk merapatkan silaturahim dalam kalangan masyarakat. Dari segi pentadbiran, banyak negara memilih jalan selain agama.

Perkara ini sebenarnya pernah berlaku dulu. Agama sudah lama menjadi kuda tunggangan manusia berkepentingan.

Sekitar tahun 1050 hingga 1100, Dunia Kristian berpec.ah belah dengan perangai agamawan yang suka kafir-mengkafirkan orang.

Krisis ini menjadi teruk ketika pemerintahan Maharaja Henry IV (1084-1105). Baginda menguasai Empayar Rom Suci (senang kata, Jerman), dengan pengaruh tidak ditandingi sesiapa.

Apabila terlalu berkuasa, Henry pun mula bertelingkah dengan Paus Gregory VII. Baginda bermain politik dengan majoriti uskup Jerman, untuk mengisytiharkan yang Gregory dipilih (menjadi paus) secara tidak sah.

Gregory membalas dengan titah pengkafiran terhadap Henry pada 24 Januari 1076 dan 7 Mac 1080. Jadi apa Henry buat? Baginda berpakat dengan ramai uskup untuk mengkafirkan Gregory balik.

Kemudian mereka memilih Guibert dari Ravenna sebagai Paus Clement III.

Titah pengkafiran nampaknya telah menjadi pelµrµ politik untuk menggulingkan seseorang yang berpengaruh.

26 tahun sebelumnya, Paus Leo IX (1049-1054) telah menggunakan kuasa yang sama terhadap seorang agamawan penting dalam Gereja Kristian Ortodoks.

Michael I Keroularios, patriach untuk Ortodoks pun banyak bersuara tentang isu keagamaan, menghentam Katolik, contohnya mengkritik penggunaan roti tanpa ragi (yeast) semasa Eucharist (Rosser, 2012).

Jadi pada 16 Julai 1054, Leo mengambil jalan mudah: kafirkan Michael. Dan Michael pula membalas dengan titah pengkafiran terhadap Leo.

Setelah banyak berbeza pendapat, mereka mendirikan sebuah benteng ideologi yang memisahkan Rom dan Konstantinopel. Pengkafiran antara satu sama lain bermakna Gereja Rom dan Gereja Ortodoks masing-masing mengakui “Kristian Sebenar”.

Satu pihak melihat dirinya pada jalan Tuhan, bermakna pihak lain di jalan syaitan.

Dosa Yang Tidak Boleh Diampuni

Perkembangan politik pada masa itu menggagalkan sebarang usaha untuk merapatkan silaturahim. Mungkin pihak berkepentingan sudah lama tunggu perpec.ahan rasmi sebegini. Per.ang Sa.lib Pertama mungkin berjaya merapatkan saf Kristian buat sementara waktu. Lebih mudah jika benci umat lain (Islam) berbanding umat sendiri.

Tetapi persahabatan yang terjalin melalui landasan kebencian tidak bertahan lama. Selepas berjaya menghalau Seljuk dan menewaskan Fatimiyyah di Jerusalem, mereka pun bercak.aran sesama sendiri.

Pada April 1182, penduduk Konstantinopel (Ortodoks) telah menga.mµk kerana terlalu benci pada orang Katolik. Lebih daripada 10,000+ orang (majoritinya Katolik) kehilangan ny.awa dalam amukan tersebut.

Pihak Katolik pula membalas tiga tahun kemudian, dengan penj.arah.an kota Thessalonica yang dihuni para penganut Ortodoks. Tidak cukup dengan itu, pihak Katolik membuat dosa paling besar yang tidak dapat diampunkan sampai sekarang.

Mereka telah mengambil Konstantinopel pada tahun 1204, dengan penjarahan yang makan ratusan ribu nyawa penduduk Ortodoks yang menghuni kota tersebut, yang menyebabkan Empayar Byzantium menjadi terlalu lemah hingga tidak mampu menahan kuasa Uthmaniyah ketika zaman Al-Fateh.

Hubungan antara Ortodoks dan Katolik menjadi ra.pµh kerana percaturan agamawan. Permainan politik pula memastikan mereka takkan bersatu, sehingga penubuhan sebuah identiti baru melalui buah fikrah demokrasi dan kapitalisme.

Pada tahun 1965, Paus Paul VI dan Ayahanda Athenagoras I telah menarik balik titah pengkafiran yang dilemparkan terhadap kedua-dua gereja.

RUJUKAN:

Garuti, A. (2004). The Primacy of the Bishop of Rome and the Ecumenical Dialogue. Ignatius Press. Halaman 320.

Reyes, E.C. (2010). In His Name. AuthorHouse. Halaman 542.

Rosser, J.H. (2012). Historical Dictionary of Byzantium. Scarecrow Press. Halaman 323.


Kartunis Hina Nabi Mati Kemalangan

Lars Vilks yang mencetuskan kontroversi dengan melakar karikatur Nabi Muhammad s.a.w dalam bentuk seekor anjing pada 2007 kini kembali menjadi tajuk berita utama. Ini selepas kenderaan yang dinaiki pelukis Sweden itu terlibat dalam satu kemalangan jalan raya ngeri yang mengo.rb.ankan dirinya dan dua orang pegawai polis yang berperanan sebagai pengiring keselamatannya.

Selepas karikatur tersebut diterbitkan, Vilks, 75, hidup dalam ketakutan dan terpaksa memerlukan perlindungan polis. Semasa kejadian, kereta polis yang dinaikinya dan pengiringnya sedang dalam perjalanan sebelum berlanggar dengan sebuah lori. Kedua-dua kenderaan terba.ka.r dengan pemandu lori berkenaan mengalami kecederaan teruk sebelum dibawa ke hospital.

Polis dalam satu kenyataan menyifatkan ia merupakan satu kemalangan tragis dan ketika ini tidak melihat sebarang unsur je.na.yah dalam kemalangan berkenaan. Ketua polis kebangsaan Anders Thornberg merasa sedih selepas mendengar berita kemalangan itu dan mengucapkan takziah kepada semua ahli keluarga dan kenalan mangsa yang terlibat. Walaupun nama Vilks tidak disebut dalam laporan rasmi, ia disahkan oleh pasangannya dalam satu wawancara berita.

Sebelum menghasilkan karikatur kontroversi itu, dia dikenali di Sweden kerana menghasilkan sebuah arca kayu yang diperbuat dari kayu-kayu hanyut di sebuah rizab alam semulajadi di selatan Sweden.

Bagaimanapun, tindakan Vilks mengambil kayu-kayu itu tanpa kebenaran mengakibatkan dia dikenakan tindakan makhkamah yang berlangsung selama beberapa tahun. Pada akhirnya, dia dikenakan denda oleh pihak kerajaan. Tetapi arca kayu yang dihasilkannya menarik ribuan pelancong ke rizab berkenaan setiap tahun. (AP & Reuters, 2021)

Sebaik saja ia disiarkan, ia mengundang rasa tidak puas hati umat Islam di seluruh dunia yang menyifatkan gambaran tersebut sebagai satu penghinaan agama. Ia tidak dibantu dengan kenyataan Perdana Menteri Sweden ketika itu, Fredrik Reinfeldt menyifatkan karikatur berkenaan merupakan satu bentuk kebebasan berekspresi. (The Local, 2007)

Tidak lama selepas karikatur bersifat provokatif itu disiarkan, kumpulan pengga.na.s AQ Iraq meletakkan ganjaran AS$100,000 kepada mana-mana individu yang berjaya membu.nu.hnya. Pada 2010, akhbar-akhbar Sweden menyiarkan semula karikatur jijik Vilks selepas dua orang lelaki didakwa di mahkamah Ireland berhubung plot bu.nu.h ke atasnya.

Pada 2015, seorang pene.mb.ak mene.mb.ak puluhan das terhadap sebuah kafe di Copenhagen. Kafe tersebut merupakan tempat penganjuran acara kebebasan bersuara dengan Vilks sepatutnya tampil sebagai speaker undangan. Se.ra.ngan tersebut menyaksikan seorang pengarah filem terbu.n.uh dan mencederakan tiga orang anggota polis. (AP & Reuters, 2021)

RUJUKAN

AP dan Reuters. (2021, 4 Oktober). Muhammad cartoonist Lars Vilks DITAPIS in car crash. The Guardian.

The Local. (2007, 31 Ogos). Reinfeldt speaks out over Muhammad controversy.

Kredit gambar: Harry Soremski/AFP/Getty


Kisah Hidup Shah Jahan Sebelum Sejarah Taj Mahal

Apa pandang korang tentang perempuan yang kahwin dengan suami orang? Korang sanggup tak jadi perempuan tu? Bukan bini pertama, tapi bini kedua! Dah tu, ada pulak bini ketiga lepas korang. Tapi kan, macam mana kalau tok laki tu mewahkan korang dengan kekayaan tak terperi dan bangunkan makam menakjubkan atas nama cinta. Tahukah korang, Taj Mahal kat India tu diinspirasi daripada Mumtaz Mahal, bini kedua Maharaja Mughal, Shah Jahan!Shah Jahan telah mengahwini puteri Kandahari Begum pada 1610. Setelah lima tahun berkahwin dengan Mumtaz Mahal pada 1612, dia menikahi pula Akbarabadi Mahal pada 1617. Tapi jangan salah faham! Jangan membawang dulu. Perkahwinan pertama dan ketiga Shah Jahan kata pengkaji, atas faktor kestabilan politik. Keluarga bini satu dan tiga dari keluarga berpengaruh dalam Kerajaan Mughal.

Sejujurnya cinta pertama Shah Jahan tetaplah Mumtaz Mahal. Bahkan merpati dua sejoli ni sebenarnya dah bertunang lagi awal yakni pada 1607. Macam tu lah orang lelaki, berapa ramai pun perempuan yang singgah dalam hidupnya, cinta sejati yang terpahat di hati hanyalah seorang. Bagi Shah Jahan, perempuan istimewa di hatinya adalah Mumtaz Mahal.Mengimbas semula cinta pandang pertama, dikatakan putera Khurram terpandang ke wajah cantik seorang gadis remaja di pasar Agra. Dia terus terpesona dan terpaku tidak terkata. Tiada aksara mampu memperjelas getar di jiwa. Lantas anak muda yang sewaktu ini bertaraf putera mahkota cuba mencari gerangan siapakah si cantik manis. Setelah diselidik, tahulah dia gadis tersebut bernama Arjumand Banu Begum. Anak dara Abu’l-Hasan Asaf Khan ni dari keluarga bangsawan Parsi dan pegawai kerajaan Mughal. Putera Khurram menjumpai keluarganya dan menghantar berbagai-bagai hadiah mahal berupa perhiasan dan busana mewah. Mujur, cinta sang teruna tidak bertepuk sebelah tangan. Dah memang jodoh, Putera Khurram akhirnya menikahi Arjumand Banu Begum yang berumur 19 tahun dan menamakannya Mumtaz Mahal. Bagai pinang dibelah dua, sama cantik sama sepadan.

Pada Januari 1628, Putera Khurram naik takhta dan memakai nama Shah Jahan. Di zamannya, Empayar Mughal mencapai kegemilangan dalam bidang kebudayaan dan senibina. Projek mega seperti Taj Mahal, Red Fort dan Masjid Shah Jahan berjaya dibangunkan. Di zamannya juga, Tarekat Naqsyaband mencorakkan polisi Kerajaan Mughal.Mumtaz Mahal, isteri kesayangan Shah Jahan yang setia menemani suaminya di mana sahaja. Catatan berkenaan percintaan mereka berbaur romantis dan erotis. Di mana ada Mumtaz Mahal, di situ ada Shah Jahan. Sampaikan isteri tercinta ini menemaninya sampai ke akhir nyawa.

Pada 1631, sewaktu menemani Shah Jahan dalam kempen ketenteraan, Mumtaz Mahal melahirkan anak yang ke-14. Setelah bersabung nyawa selama 30 jam, sang ibu ini syahid akibat pendarahan postpartum dan kehilangan lebih 500 ml darah. Shah Jahan berjanji di sisi isterinya yang sudah sakarat, untuk tidak berkahwin lain. Janjinya lagi, sebuah makam agung akan dibangunkan. Pemergian isterinya ke negeri abadi membuat Shah Jahan sengsara. Selama setahun, dia mengunci diri. Selepas habis berkabung, rambutnya telah memutih, belakangnya bongkok dan air mukanya tiada lagi seri. Lihatlah seorang lelaki yang patah hati! Sebagai lambang cinta sejati, dia binakan Taj Mahal yang mengambil masa 22 tahun bagi membuktikan kesetiaannya yang tidak diikat waktu. Hari ini, sudah ratusan tahun Taj Mahal masih berdiri, selama itu jugalah kesetiaan Shah Jahan dengan Mumtaz Mahal sentiasa diingati.

Kalau korang berminat nak tahu pasal sejarah Islam di India, jemput baca MUGHAL: MUTIARA ISLAM DI INDIA. Link: https://bit.ly/mughalshopee


Al-Kisah Aina Gamzatova Tanding Presiden Rusia

Baru-baru ini ada seorang Muslimah bernama Aina Gamzatova (berumur 46 tahun) telah mencalonkan diri dalam pertandingan pemilihan presiden Rusia pada Mac 2018 kelak. Walaupun tiada harapan dapat menggantikan Vladimir Putin, namun berita tersebut berjaya memperkenalkan nama “Dagestan” kepada dunia luar (Aina merupakan isteri kepada Akhmad Abdulaev iaitu mufti wilayah Dagestan di Rusia).

Mungkin ramai tak tahu di manakah Dagestan, lagi tak tahu bahawa Islam merupakan agama kedua besar di Rusia selepas Kristian Ortodoks. Dalam sekitar 10% penduduk Rusia (14.5 juta daripada 145 juta) adalah Muslim. Majoriti Muslim bertumpu di kawasan Volga-Ural (Tatarstan dan Bashkortostan) dan kawasan North Caucasus (Bahasa Arab: القوقاز / al-Qawqaaz; Bahasa Rusia: Кавказ / Kavkaz) yang merangkumi Dagestan, Chechnya dan Circassia.

Wilayah-wilayah ini ditakluk oleh Rusia semasa pemerintahan Tsar (1547-1917). Rusia mengambil masa 47 tahun (1817-1864) untuk menakluki Caucasus Utara, akibat tentangan hebat daripada pemimpin Caucasus Utara bernama Imam Shamil. Selepas Imam Shamil menyerah kalah, pemerintahan Rusia yang opresif menyebabkan ratusan ribuan hingga jutaan umat Islam seperti kaum Circassian dibunuh dan dibuang. Ramai Circassian berhijrah ke Turki Uthmaniyyah dan ada di kalangan Circassian Turki ini telah berhijrah ke Nusantara seperti Ruqayyah Hanum yang merupakan moyang kepada Tun Hussein Onn, Ungku Aziz dan Syed Muhammad Naquib Al-Attas.

Selepas kejatuhan dinasti Tsar, rejim komunis Kesatuan Soviet turut menzalimi umat di Caucasus Utara. Sebaik saja Kesatuan Soviet dibubarkan pada tahun 1991, Chechnya mengisytiharkan kemerdekaan dan Perang Chechnya Pertama (1994-1996) meletus. Kerajaan Rusia di bawah Boris Yeltsin tidak mampu menundukkan pemisah Chechnya dan terpaksa menandatangani perjanjian gencatan senjata yang dilihat sebagai simbol penghinaan oleh ramai orang Rusia.

Republik Chechnya yang mencapai kemerdekaan secara de facto cuba mencaplok Dagestan untuk mencipta sebuah negara Islam yang merentasi Caucasus Utara. Ekoran serangan Chechnya ke atas Dagestan, Vladimir Putin yang baru menjawat jawatan Perdana Menteri Rusia selama 10 hari telah melancarkan Perang Chechnya Kedua pada 26 Ogos 1999. Dalam masa tak sampai setahun, Putin berjaya merampas kembali Chechnya, mencapai apa yang Yeltsin gagal capai. Dan itu menjadi antara faktor populariti Putin.

Salah satu faktor kejayaan Putin ialah sokongan daripada pemimpin-pemimpin Chechnya dan Dagestan yang beraliran Sufi. Kesufian merupakan tradisi penduduk Caucasus Utara. Imam Shamil sendiri merupakan pengikut tarekat Naqsybandiyyah. Presiden Chechnya sekarang, Ramzan Kadyrov merupakan pengikut tarekat Qadiriyyah. Aina pun seorang pengikut tarekat Naqsybandiyyah.

Penyusupan masuk golongan ekstremis (yang dipercayai didanai oleh Saudi) ke dalam Chechnya dan Dagestan memaksa golongan pemimpin Sufi bekerjasama dengan Moscow kerana golongan ekstremis ini bukan saja melawan Rusia malah turut mengkafirkan golongan Sufi. Putin dan tukang propagandanya (seperti Aleksandr Dugin) mengambil kesempatan ke atas perpecahan umat untuk memperkukuhkan pemerintahan Moscow dengan mempromosi Sufi sebagai versi Islam yang benar dan membanteras ekstremis penganut ideologi “Salafi” yang dilabel sebagai konspirasi US-Saudi.

Walaupun Perang Chechnya sudah tamat, namun golongan ekstremis “Salafi” di bawah panji “Caucasus Emirate” masih beroperasi dan melancarkan serangan ke atas pemimpin penganut Sufi dan orang awam Rusia. Ayah Ramzan Kadyrov dan bekas sumai Aina merupakan antara mangsa pembunuhan “Salafi”. Kini Caucasus Emirate telah berbaiah kepada Daesh menjadi “Vilayat Kavkaz”. Masalah di Caucasus kalau tak diselesai ia boleh menyahstabil Rusia. Sedari hakikat ini, Putin kebelakangan ini mula merapatkan hubungan dengan Saudi agar Saudi tidak lagi menaja pejuang di Chechnya dan Dagestan.

Disebabkan bukan semua orang mempunyai akses kepada Chechnya dan Dagestan, pengkaji luar yang buat kajian lapangan di situ pun tak ramai (yang ada seperti Robert Bruce Ware), kita tak pasti apakah keadaan orang Islam di situ, samada mereka ditindas seperti dakwaan golongan radikal, atau baik-baik sahaja seperti propaganda media rasmi Rusia.

Cuma dalam kebanyakan masa, kita terlalu fokus kepada kejahatan kuasa-kuasa besar seperti Amerika dan Britain terhadap umat Islam, tapi tidak begitu sedar dengan sisi gelap Rusia (Chechnya dan Dagestan) dan China (Xinjiang).

Bacaan lanjut:
[1] Robert Bruce Ware. Dagestan: Russian Hegemony and Islamic Resistance in the North Caucasus. (M.E. Sharpe, 2010).
[2] Shireen Hunter. Islam in Russia: The Politics of Identity and Security. (M.E. Sharpe, 2004).